Мардикорлар касаба уюшмасини ташкил қилишга уринган фаол Нураддин Жуманиёзовнинг 2016 йилнинг 31 декабр куни 68 ёшида қамоқхонада вафот қилгани ярим йил ўтиб маълум булди. Фото: Маҳкум ўзбек фаоллари (ўнгдан) Нураддин Жуманиёзов ва Фаҳриддин Тиллаев\nИнсон ҳуқуқлари ҳимоячиси Надежда Атаеванинг Элтуз нашрига билдиришича, бу хабарни шу йилнинг 15 июнга қадар ҳукумат амалдорлари ҳам, марҳумнинг яқинлари ҳам яшириб келишган.\n“Улар индамай келишди шунча вақт. Биз бу вақт ичида БМТ идоралари, мамлакат элчихоналари орқали қанча сўровлар бердик. Унга ёрдам беришга ҳаракат қилиб келдик. Унинг хотини ҳеч ким билан гаплашишни истамади”, дея билдирди Надежда Атаева Элтуз Нашрига.\nУ шунингдек, диабет касали билан оғриган маҳкум Жуманиёзовга адвокат Полина Брауберг орқали дори дармон жўнатганини, бироқ жазони ижро қилиш муассаси қаршилиши билан бу дори дармонлар эгасига етказилмай, адвокатнинг қўлида қолиб кетгани ҳақида гапирди.\nЖуманиёзов Нураддин, яна бир ўзбек фаоли Фаҳриддин Тиллаев билан бирга “Одам савдоси”да айбланиб 2014 йилнинг январида ҳибсга олинганди.\nАйни айбловлар билан Жуманиёзов 9 йилга, Тиллаев эса 10 йилу 8 ойга ҳукм қилинди. Улар шунингдек, тергов чоғида қийноқлар қўлланганининг адвокат орқали билдиришган.\nЎзбек фаоллари Нуриддин Жуманиёзов ва Фаҳриддин Тиллаевлар ҳибсга олингунига қадар бир неча йил давомида Ўзбекистонда Мардикорлар ва меҳнат мигрантлари ҳуқуқини ҳимоя қилиш мақсадида фаолият олиб боришган.\nУлар стихияли тарзда пайдо бўладиган “меҳнат биржалари” (мардикор бозорлари)га бориб, мардикорлар билан тушунтириш ишлари олиб боришган, уларга меҳнат ҳуқуқлари ҳақида гапиришган.\n2012 йилнинг сентябрида Мардикорлар касаба уюшмасига аъзолик анкеталарини тарқатишаётганида уларни милиция ушлаган эди.\nТаъкид жоиз, мардикорлар – Ўзбекистондаги энг ҳуқуқлари чекланган тоифанинг биридир. Одатда улар – Ўзбекистоннинг қашшоқ ҳудудларидан иш излаб шаҳарга келадиган ёш йигитлардир.\nТошкент пропискасининг йўқлиги, кўпинча уларни мажбурий меҳнат қурбонларига айланишларига, милицияга пора беришларига сабаб бўлиб келади.\ndata-title="“Мардикорлар профсоюзи” фаолининг қамоқда ўлгани ярим йил ўтиб маълум бўлди" data-description="Мардикорлар касаба уюшмасини ташкил қилишга уринган фаол Нураддин Жуманиёзовнинг 2016 йилнинг 31 декабр куни 68 ёшида қамоқхонада вафот қилгани ..." data-image="https://eltuz.com/wp-content/uploads/2017/06/rasm2597.jpg" data-url="https://eltuz.com/kundalik/200372/" data-services="facebook,odnoklassniki,twitter,telegram" data-counter="ig">


Замин мусаффоликка муҳтож | Ўзбекистон "Адолат" социал-демократик партияси\nЗамин мусаффоликка муҳтож\n9 Ноябрь, 15:12 • Партия лойиҳаси, Самарқанд вилояти, Янгиликлар • 289 марта кўрилди • Комментариев к записи Замин мусаффоликка муҳтож нет\nТозалик ва озодалик — саломатлик гарови эканлигини ҳеч биримиз инкор эта олмаймиз. Саранжом-саришта, озодалик бор жойда кишининг баҳри дили очилади. Дарҳақиқиат, кўча ва боғлар, хиёбонлар, мактаб ва боғчалар, шифохоналар атрофлари, умуман, барча жамоатчилик масканларининг озода ва ободончилиги кимни қувонтирмайди, дейсиз?\nШу ўринда таъкидлаб ўтиш жоизки, ота-боболаримиз асрлар давомида озодалик, тозалик, саранжомлик ва ҳамжиҳатлик асосида ҳаёт кечирганлар. Бизнинг қон-қонимизга сингиб кетган бу каби гўзал фазилатлар ҳали-ҳамон уйғоқ, ҳамон тирик ва улар ўз таъсирини кўрсатмоқда.\nАйни кунларда Ўзбекистон “Адолат” социал-демократик партиясининг ташаббуси билан “Тозалик йўлида бирлашайлик” лойиҳаси доирасида таълим даргоҳларида, маҳалла-кўй, кўчада, жамоат жойларида тозаликка эътибор қаратиш, ёшларнинг экологик маданиятини, атроф-муҳитнинг тозалигини сақлаш кўникмасини шакллантириш, мамлакатимиз озодалиги йўлида кўнгилли иштирокчиларни кенг жалб этиш, белгиланмаган жойларга чиқиндилар ташланишининг олдини олишга қаратилган тушунтириш-тарғибот ишларини олиб бориш билан бир қаторда, “Тозалик – саломатлик гарови” акциялари, ҳашарлар ташкил этиб келмоқда. Ана шундай тадбирлар партиянинг Самарқанд вилоят, шаҳар ва туман Кенгашлари томонидан кутаринки руҳда ташкил этилмоқда.\nХусусан, Ўзбекистон “Адолат” СДП Самарқанд шаҳар Кенгаши томонидан Самарқанд шаҳрининг Хўжа Аҳрор ва Урганжи маҳалла фуқаролар йиғинида “Тозалик йўлида бирлашайлик” лойиҳаси доирасида “Атроф муҳит тозалигига барчамиз масъулмиз” шиори остида ободонлаштириш акцияси ташкил этилди. Кўчалар ва хиёбонлар чиройини бузиб, ариқлар ичига ташланга чиқиндиларни тозалаш мақсадида маҳалладаги фаол ва ташаббускор ёшлардан “ЭкоПатрул” гуруҳи тузилиб кўчалар ободонлаштирилди.\nПастдарғом тумани “Сазағон” МФЙ фуқароси:\n— Ободлик кунгилдан бошланади, дейди доно халқимиз. Албатта, кўнгил тоза бўлса, у мудом озодалик, саранжомлик, тозалик ва кўркамликни хоҳлайди. Аммо бу гузал фазилатлар фақатгина байрамлар арафасида амалга оширилиб, халқимиз аҳолиси бир жону бир тан бўлиб, ҳовли ва кўчаларни тартибга келтирилиши рост. Партия ташаббуси билан бундай хайрили ишни амалга оширилаётгани қувонарли, агар барчамиз биргаликда меҳнат қилсак, тозалик, озодаликни турмуш тарзимизга айлантирсак, ҳаётимиз янада гўзал ва фаровон бўлади.\nпартиянинг Оқдарё туман Кенгаши раиси:\n— Ишга, ўқишга йўл олар эканмиз оёқ остида бўш пластик шиша, сигарета, семичка қолдиқлари, музқаймоқ қоғозлари ва шу каби нарсаларга йўлиқмасдан иложимиз йўқ. Ёш болалар чиқиндаларни ҳар жойга ташлаб кетиш ёмон эканлигини билмайди, аммо баъзи ҳолларда катталар ҳам бу ҳақда ўйлаб ҳам ўтирмайдилар. Шунинг учун ҳам фуқароларда тозалаш-ободонлаштириш ишларига, озодаликка, саранжом-саришталикка, соҳа фидойиларининг меҳнатига ва яратилган шароитларга ҳурмат, дахлдорлик ҳиссини уйғотиш зарур.\nАлбатта, озодалик ва саришталикка интилиш, атроф-муҳитнинг файзли, обод ва тозалигини таъминлаш бизнинг халқимизга хос эзгу фазилатлардан бири. Азиз юртдошлар ушбу лойиҳада фаол иштирок этиб ватанимиз кўркига кўрк, чиройига чирой қўшиб янада обод бўлишида ўз ҳиссангизни қўшиб боришга чақирамиз. Зеро, унутмайликки, ҳамкорликда ўзимиз яшаётган ва меҳнат қилаётган ҳудуднинг саранжом-саришталиги ва озодалиги, атроф-муҳит мусаффолигини таъминласак ҳаётимиз янада гўзал бўлиб, ҳар бир ишимизда унум бўлади.\nЗамин мусаффоликка муҳтож was last modified: Ноябрь 10th, 2017 by matbuot\n« Тозалик йўлида бирлашайлик Бугунги кун фарзандлари — эртамиз эгалари »


Эксперт ИД етакчиси ал-Бағдодий акс этган видео пайдо бўлишини хавфли ҳодиса, дея баҳолади\nРФ Қуролли кучлари захирадаги офицерлар уюшмаси миллий ассоциацияси директорлар кенгаши раиси, захирадаги генерал-майор Владимир Богатырев беш йил деганда илк маротаба "ИД" етакчиси Абу Бакр ал-Бағдодий акс эттирилган видеоролик тарқалиши юзасидан ўз мулоҳазасини баён этди\nИлгарироқ Интернет тармоғида ИД раҳбари Абу Бакр ал-Бағдодий акс этган видеоёзув пайдо бўлганди. Ролик қаерда ва қачон суратга олинган - номаълум. Видеода ал-Бағдодийга ўхшаган, соқолининг пастки қисми сариқ рангга бўялган эркак акс эттирилган. У видеодаги бошқа иштирокчилар билан суҳбат давомида Суриядаги Багуз шаҳри - ИДга тегишли сўнгги территорияда террорчилар мағлубиятга учраганини тан олади.\nЭксперт: "АҚШ ИД устидан ғалаба қозонгани ҳақидаги баёнот" бу тарихни қайта ёзиш\nSputnik радиосига берган интервьюсида Богатырев террорчилар ўз етакчилари ҳақида ёлғон маълумот тарқатишлари мумкинлигини айтди.\n"Интернет тармоғида ИД етакчиси тириклиги борасида тарқалган хабарлар - бу мураккаб, яхшигина конспирация қилинган, фейк янгиликларни яратишга қодир, зарурат туғилганда ёлғон маълумотни ҳақиқат сифатида етказадиган, бошқа регионларда қайта туғилишга ва ўз имкониятидан келиб чиққан ҳолда кенг диапазонда таҳдидлар яратишга қодир ташкилот эканини англатади", — деди Богатырев.\nУ шунингдек, ал-Бағдодийнинг тириклиги ҳақида видеонинг пайдо бўлганини - "хавфли ҳодиса", дея баҳолади.\n"ИД — бу судралувчи тизим, у билан бирлашган ҳолда кураш олиб бориш лозим, яъни дунёдаги барча махсус хизматлар кучини жамлаб, дунё жамоатчилигини огоҳликка чақириб, кураш учун кучларни бирлаштириш лозим", - деди ҳарбий эксперт.\nИлгарироқ, Ироқ хавфсизлик органидаги манбалар, Абу Бакр ал-Бағдодий Багуз шаҳрида йўқлигини, аммо у шаҳарни эгаллаш бўйича SDF операция бошланишига қадар у ерга бир неча бор келганини айтган эди. У ташқи кўринишини ўзгартирган - соқолини калтартирган, сариққа бўяган, охирги икки йилда эса камҳаракатланувчи ҳаёт тарзини кечираётгани туфайли ортиқча вазндан азият чекиши маълум. Бундан ташқари, у бир неча марта Суриядан Ироққа қочиб ўтишга уринган, аммо бу уринишлари беҳуда кетган.\nСўнгги вақтларда ал-Бағдодий автоколонналар ҳамроҳлигида ҳаракатланишдан воз кечган, асосан оддий автомобилларда ёхуд таксида ҳаракатланади.


Коронавирус жаҳон озиқ-овқат нархларига қандай таъсир қилди? — Sof.uz\nЖАҲОН 1,436,841 303,728 82,421\nЎЗБЕКИСТОН 534 30 3\n11.03 11:39 287 Жаҳон\nФевраль ойида ўсимлик мойларининг экспорт нархлари кескин тушиб кетиб, жаҳон озиқ-овқат нархларининг пасайишига сабаб бўлди, дея хабар қилди БМТ Озиқ-овқат ва қишлоқ хўжалиги ташкилоти (ФАО) матбуот хизмати. Қисман коронавируснинг тарқалиши ортидан глобал талаб камайиб, кейинги тўрт ой ичида илк бор озиқ-овқат нархлари жаҳон бозорида арзонлади.\nҲар ойда кузатилиб бориладиган ФАОнинг халқаро озиқ-овқат нархлари индекси февраль ойидада ўртача 180.5 пунктни ташкил этди. Ушбу рақам ўтган ойга нисбатан 1.0 фоизга тушган бўлсада, ўтган йилги кўрсатгичдан 8.1 фоизга баланддир.\nФАО ўсимлик ёғи индекси февраль ойида январь ойига нисбатан 10.3 фоизга пасайди. Бунинг асосий омиллари бўлиб халқаро пальма ёғи нархларининг тушиб кетиши, Малайзияда кутилганданда ортиқ маҳсулот таклифини ошгани, Ҳиндистонда импортга бўлган талабнинг вақтинчалик камайгани ҳамда коронавирус (КОВИД-19) хавфининг ортиши хизмат қилди.\nФАО дон маҳсулотлари индекси ҳам февраль ойида 0.9 фоизга пасайди. Буғдой нархлари яхши таъминланган бозорни акс эттирган ҳолда бироз тушган бўлса, кутилаётган глобал иқтисодиётнинг кучсизланиши эса чорвачилик озуқаси секторида талабнинг пасайиши ортидан маккажўхори нархларини пасайтирди. Узоқ Шарқ ва Шарқий Африка харидорларининг кучли талабини акс эттирган гуручнинг халқаро нархи, аксинча, ўсди.\nФАО гўшт маҳсулотлари индекси Хитойдаги импортнинг камайиши ҳамда портлардаги каргонинг ушланиб қолишлари сабабли январь ойига нисбатан 2.0 фоизга камайди. Янги Зеландиядаги қурғоқчилик натижасида сўйиш қўй гўшти нархини пасайишига янада кўпроқ таъсир кўрсатди, шу билан бирга парранда гўшти нархларига Осиё давлатларида импортнинг пасайиши таъсир кўрсатди.\nФАО сут маҳсулотлари индекси 4.6 фоизга ошди. Бу қисман Австралияда сут ишлаб чиқаришнинг пасайиши билан боғлиқ бўлган пишлоқ нархининг кўтарилиши ортидан рўй берди. Сут кукунлари, аксинча, дунёда сут кукуни импорти бўйича биринчи ўринда бўлган Хитойдаги логистика муаммолари ортидан пасайди.\nФАО шакар нархи индекси Ҳиндистонда ва Таиландда ишлаб чиқаришни пасайиши истиқболлари ва кучли глобал импорт талаби сабабли 4.5 фоизга кўтарилди.\nЖаҳон дон маҳсулотлари ишлаб чиқариш истиқболлари қайта кўриб чиқилди\nФАО, шунингдек, Ғарбий Африка ва Украинада маккажўхори ҳосилининг кўпайиши сабабли 2019 йилдаги жаҳон дон маҳсулотларини ишлаб чиқариш бўйича ҳисоб-китобларини 2 миллиард 719 миллион тоннагача ошган янги дон маҳсулотлари ва талаблар тўғрисида қисқача маълумотини нашр этди.\nУшбу маълумотга кўра 2020 йилда дунёда буғдой етиштириш 763 миллион тоннани ташкил этади, бу 2019 йилдаги рекорд даражага яқин ва 2020 йилда Аргентина, Бразилия ва Жанубий Африкада қўпол дон етиштириш кучли бўлишини кўрсатади.\nДунё бўйича дон истеъмоли 2019/20 йилда рекорд даражадаги 2 миллиард 721 миллион тоннага етиши тахмин қилинмоқда, бу озиқ-овқат, озуқа ва ишлаб чиқаришнинг юқори даражада ўсиши билан боғлиқ.\nФАО 2020 йилги мавсум охирига келиб дон захиралари прогнозини қарийб 866 миллион тоннагача оширди, натижада дон истеъмол қилиш дунё миқёсида 30,9 фоизни ташкил этади.\nФАО шунингдек, 2019/20-йилларда дон маҳсулотларининг жаҳон савдоси 2,3 фоизга ўсиб, 420 миллион тоннагача етишини тахмин қилмоқда, бу рекорд даражадаги иккинчи энг юқори кўрсаткич бўлиб, буғдой етказиб беришнинг ўсиши кутилганидан ҳам кўп миқдорини ташкил этади.\nКеча, 17:58 10121\n6.04 10:47 9218\n5.04 23:55 9114\nКеча, 17:30 4330\n6.04 23:19 4198\nИталияда коронавирус билан боғлиқ вазият бироз яхшиланди\n14:05 8 Жаҳон\nКарантин сабаб «парковка»ларда қолиб кетган самолётлар (фотожамланма)\n13:59 18 Жаҳон\nБолаларга коронавирус ҳақида маълумот берувчи машҳур қўлланма ўзбек тилига таржима қилинди\nБугун, 13:13 89\nЎзбекистонда коронавирусга чалинганлар сони бир кунда 62 нафарга ортди\nБугун, 10:02 1169


ИСЛОМОБОД – Покистон қишки мавсумда CASA-1000 ҳудудий электр узатиш линияси орқали Тожикистонга электр энергияси экспорт қилишни режалаштирмоқда. Бу ҳақда Покистоннинг The News нашри чоршанба, 5 декабрь куни мамлакат расмийларидан бирига таяниб хабар қилди.\nГидроэнергетикага қарам бўлган Тожикистон дарёлар музлайдиган қиш мавсумида электр энергияси танқислигидан азият чекиб келади.\nCASA-1000 номи билан машҳур бўлган Марказий Осиё Жанубий Осиё электр узатиш ва савдо лойиҳаси 2016 йил май ойидан амалга оширила бошланган. У Қирғизистон ва Тожикистонда ёз ойларида ишлаб чиқариладиган эҳтиёждан ортиқ электр энергиясини Афғонистон ва Покистонга узатишни кўзда тутади.\nCASA-1000 лойиҳаси 2020 йилда тугалланиши кутилмоқда.\nЛойиҳа тўлиқ ишга туширилгач, Покистон май ойидан сентябрга қадар Тожикистондан 1000 мВт электроэнергия импорт қилишни режалаштирмоқда.\nИсломобод расмийлари икки мамлакат ўртасида қишки мавсумда Тожикистонга 1000 мВт электр энергияси етказиб беришга оид келишувни жорий қилмоқчи. Бу ҳақда The News нашрига Покистонннинг энергетика тизимидаги мулозимларидан бири маълум қилган.\nПокистон 30 минг мВт электр энергияси ишлаб чиқариш қувватига эга, унинг қишки мавсум учун эҳтиёжи эса кўпи билан 11-13 минг мВтни ташкил қилади. Шу тариқа ортиқча энергия Тожикистонга экспорт қилиниши мумкин, деди амалдор.\nCASA-1000 линиясининг максимал ўтказувчанлик қуввати 1000 мВтга тенг бўлиши кутилмоқда.


Тупиш бобонинг хазинаси\nФаолият 11 October 2018 11:36 195\nГулистон шаҳрининг Дўстлик маҳалласида яшовчи меҳнат фахрийси – Тупиш бобо Аслонов 76 ёшни, умр йўлдоши Билёр момо эса 70 ёшни қарши оляпти. Тақдирни қарангки, Тупиш бобо асли Грузиянинг Адгун деган жойидан. Кутилмаган тасодифлар туфайли бўлса керак-да, Иккинчи жаҳон уруши йилларида ота-онаси, қариндошлари билан Ўзбекистонга келиб қолган.\nЁшлик йилларини эсларкан, бобо оғир ўйга толади.\n– У маҳаллари Сирдарё қип-қизил чўл-биёбон эди. Одамлар қандай бўлмасин, бир бурда нон топиш илинжида ўзини ўтга, чўққа урарди. Тирикчилик қурсин, эҳ-е, қандай кунларни кўрмадик. Бизни асраб қолган бойлик битта – ўзбек халқининг бағрикенглиги, меҳр-оқибати. Ҳеч қачон ёлғизлатиб қўймаган, танишми-бегонами, бир коса овқатини баҳам кўрган инсонларни ҳамон эслайман.\nҚўни-қўшниларининг айтишича, Тупиш бобонинг қўлидан келмайдиган ишнинг ўзи йўқ. Бирор кун бўш ўтиришмайди улар. Оила аъзолариям бобо-момоларига тортган. Энг қизиғи, бу тиниб-тинчимас отахон ва онахон нуроний ёшда бўлишса-да, оёқ узатиб, қўл қовуштириб ўтиришгани йўқ. Ҳовлиларининг 19 сотихига иссиқхона қуриб, фарзандлари, невара-чеваралари билан тиним билмай ишлайди.\n– Шукрки, давлатимиз бизга ўхшаган кексаларни ҳар томонлама қўллаб-қувватлаб ардоқлаяпти: пенсиямизни ўз вақтида оламиз, ҳар-ҳар замонда байрам баҳонасида йўқлаб келишади. Нима демоқчиман, қорнимиз тўқ, дастурхонимиз тўкин, ташвишимиз йўқ, деб ётаверишимиз керакми энди. Йўқ, бекордан худо безор деган ўзбекларнинг нақли бор. Шунинг учунми, болаларимиз билан куну тун шу иссиқхонадан чиқмаймиз, – дейди Тупиш бобо. – Қовун қовундан ранг олади, деганларидек, қўни-қўшниларимиз, етмишга кирган укам Маҳмуджон ҳам биздан ибрат олиб, шундай савобли ишга қўл уришди. Масалан, бизнинг ўзимиз помидор билан бодрингдан бир йилда икки, уч маротаба ҳосил олиб, бозорга чиқаряпмиз.\nБобонинг айтишича, туман Фермер, деҳқон хўжаликлари ва томорқа ер эгалари кенгаши вакиллари, O‘zLiDeP фаоллари бу оила билан доимий ҳамкорлик ўрнатган. Улар экинларни парваришлашда беминнат кўмаклашяпти. Яқинда зангкана, фитофтороз касалликларига қарши янги, самарадор дори келтириб беришибди.\nТупиш бобо ҳадеб мақтанишни хуш кўрмайди. Қувонарли жиҳати, иссиқхонадан келган даромад ҳисобига бу оила “Дамас” автомашинаси, мини-трактор сотиб олган. Янги уй қурган. Бу йилги даромаддан эса тўй ўтказмоқни режалаштирган.\nМуҳаммад КАРИМ олган.


Интервью. Отабек Ғуломхўжаев: "Ўринбосарлар чемпионатидаги темп, даража ва футболчиларга эътибор ҳавас қиладиган даражада эмас" / CHAMPIONAT.asia\n18:07Вадим Абрамов: "Элдор Шомуродов "Женоа"да бемалол ўйнаб кета олади" 3 18:00"Марсель" "Арсенал"дан Гендузини ижарага олмоқчи 1 17:37"Интер" "Челси"дан Алонсони ижарага олмоқчи 0 17:35Элдор Шомуродов "Женоа"да Эрнан Креспо ўйнаган рақамни олди 43 17:30Coca Cola Суперлига. "Сурхон" - АГМК 0:1 20 17:14Расман: Дест - "Барселона" футболчиси! 6 17:00Coca Cola Суперлига. "Бухоро" - "Навбаҳор" 0:0 18 16:40"Ростов" клуби президенти Шомуродовнинг трансфери ҳақида гапирди 24 16:16Эшитдик-да! Элдор Шомуродов "Женоа" сафида "Интер"га қарши ўйинда дебют қилади 45 15:57Шомуродов "Ростов" билан хайрлашди. Клуб унга атаб видеоролик тайёрлади, Карпин Элдорга йиғлама деди 34 15:48Расман: "Ростов" Элдор Шомуродовнинг "Женоа"га ўтганини эълон қилди 56 15:47"Ростов" Шомуродовни чемпионат учун рўйхатдан чиқарди 7 15:25Ретро! Миллий терма жамоамизнинг 13 йил аввал ўтказган ўйини, голлар ёмғиридаги Шацкихнинг бенефеси ва Аҳмедовнинг дебютидан ФОТОРЕПОРТАЖ 5 15:20Моуринью Аллининг "Тоттенхэм"дан кетишини хоҳламоқда 3 15:18Спортчилар ижтимоий тармоқларда 0\nИнтервью. Отабек Ғуломхўжаев: "Ўринбосарлар чемпионатидаги темп, даража ва футболчиларга эътибор ҳавас қиладиган даражада эмас"\n14 авг 13:40\nТеглар : интервьюОтабек ҒуломхўжаевU-21 чемпионати\nБу мавзу сайтимиз орқали бир неча бор кўтарилди, олиб чиқилди.\nБугунги кунда Ўзбекистон ёшлар терма жамоасига жалб этилган футболчиларнинг кўп қисми U-21 чемпионатида тўп тепади, клубланинг асосий таркибларидан жой олган футболчилар саноқли. Афсуски, аксарият клубларимизнинг ўринбосарлар жамоасидаги ҳолатни қониқарли деб бўлмайди. Гоҳида шундай вазиятларга гувоҳ бўлмамизки, Суперлига баҳсларидан бир кун олдин ўтадиган U-21 чемпионати доирасидаги учрашувларда клублар биргина мураббий ва битта шифокор билан келишади, маъмур ўринбосарлар жамоаси билан бирга асосий жамоага ҳам жавобгар бўлади. Майдонлар ҳолатини гапирмаса ҳам бўлади. Табиийки бу омиллар улғайиб, етишиб чиқаётган футболчиларнинг ҳар томонлама ўсишига салбий таъсир қилади. Натижада бундан терма жамоа жабр чекади. Яқинда ёшлар билан ишлаш бўйича мутахассис, бир неча йиллар давомида "Бунёдкор" академиясида, турли ёшдаги терма жамоаларимизда фаолият олиб борган мураббий Отабек Ғуломхўжаевни суҳбатга чорладик. Мутахассис суҳбат жараёнида клубларнинг академияга эътибор қаратиши, ўринбосарлар жамоаларига етишмаётган эътибор ва бошқа мавзулар юзасидан фикрларини билдириб ўтди.\n- Ҳозирги вақтда Тимур Кападзе бошчилигидаги Ўзбекистон ёшлар терма жамоасини икки йил бошқардингиз, аксарият футболчиларни танийсиз, биласиз. Шундай экан уларнинг бугунги кундаги ҳолати, клубларидаги фаолияти сизни бефарқ қолдирмаслиги табиий...\n- Ёшлар терма жамоасидаги футболчилар улғайишмоқда. Мени хурсанд қиладиган жиҳати аксарият футболчилар Суперлига ва Про лигада асосий таркибда майдонга тушмоқда. Масалан, ИброҳимҲалил Йўлдошев “Бунёдкор” асосий таркибида, Жасур Жалолиддинов легионерга айланди, Ҳожимат Эркинов АГМКда ўйин амалиётига эга бўлмоқда, Руслан Розиев Самарқанднинг “Динамо” жамоасига ижарага берилди. Бу албатта жуда қувонарли. Чунки, Осиё чемпионати олдидан бу терма жамоага фақат фойда келтириши мумкин. Лекин, кўпчилик футболчиларни ҳамон ўринбосарлар жамоасидан нарига ўта олмаётгани ҳавотирга солади. Ушбу ҳолат терма жамоа мураббийлар штабини ҳам ҳавотирга солаётган бўлиши мумкин. Боиси, Осиё чемпионатида рақиблар бизга тақдим қиладиган ўйин, темп, шиддат ўринбосарлар чемпионатидан юқори.\nРуҳият масаласи ҳақида гапирадиган бўлсам, биз фаолият олиб бораётган пайтда руҳшунос Татьяна Владимировна футболчиларни руҳияти устида иш олиб борарди. Кўп нарса ички муҳит, мураббийлар штаби ва футболчилар ўртасидаги ҳамжиҳатликка боғлиқ. Бош мураббий Тимур Кападзе футболчилик фаолиятида барча мураббийлар билан яхши тил топишиб кета олган. Бежиз уни терма жамоада ишлаган ҳар қандай мураббий таклиф қилмасди. Худди шуни эндиликда мураббий сифатида ҳам уддалашига ишонаман. Ўзининг тажрибасини ёшларга ўргатиб муваффақиятларга эриша олади деб ўйлайман. Ҳозирги таркибдаги йигитларнинг 80 фоизи ўтган мавсум саралашда қатнашган боллар. Энди бир қатор янги номлар ҳам бор. Бундан жуда хурсандман. Чунки, янги ном ва янги футболчилар келса рақобат кучаяди.\n- Қуйидаги саволим бугунги кунда энг оғриқли мавзу ўринбосарлар яъни U 21 чемпионати ҳақида. Терма жамоага номзод футболчиларнинг аксарияти Суперлига клубларинг ўринбосарларида, Про лига, Биринчи лига жамоаларида тўп тепади. Лекин, ўринбосарлар жамоалари ҳавас қиладиган даражада эмас. Майдонлар, футболчиларга яратилган шароитлар, машғулотларни олиб бориш, ташкилотчилик масалаларини қониқарли деб бўлмайди. Бу қайсидир маънода терма жамоага ҳам ўз таъсирини ўтказади...\n- Юқорида айтганимдек Суперлига даражасидаги футболчилар ҳам йўқ эмас. Уларни қаторига Абдувоҳид Неъматовни қўшсак бўлади. Лекин, Осиё чемпионатида иштирок этаётган Ўзбекистон учун бу кам. Энди клубларни мураббийларига эътироз десам нотўғри бўлади, уларни ишига, клубларни сиёсатига аралашишга ҳаққим йўқ. Аммо, ўринбосарлар жамоаларида шунақа футболчилар борки, улар асосий таркибдаги футболчилардан кам жойи йўқ. Масалан, Рўзиқул Бердиев, Вадим Абрамов каби мутахассислар ёшларга эътибор қаратиб таркибга жалб қилиб боришади. Буни ўтган йили интервьюларимда ҳам айтганман. Таркибдаги 50 фоиз футболчи Суперлига жамоаларида ўзларини кўрсата олишади. Умуман бу ёшдаги футболчилар ўз жамоаларининг асосий таркибидан ўрин олиши керак, масалан ортга қайтадиган бўлсак Аҳмад ака Убайдуллаев бошчилик қилган 1989-1990 йилларда туғилган ёшлар терма жамоадаги деярли барча футболчилар катта футболга кириб, ўз клубларида ҳам асосий таркиб ўйинчиси ҳисобланарди. Ёшлар терма жамоаси таркибидаги футболчиларнинг Суперлига клубларининг асосий таркибида майдонга тушиши фақат фойда келтиради. U 21 Лигасини ўзим кўп бор кузатаман, қанқадир темп, агрессивлик, кураш йўқ. Мураббий ўтирибди, ўзимни кўрсатишим керак деган нарсаларни кўрмаяпман. “Пахтакор”, “Насаф”, “Бунёдкор” мана бу йилдан “Металлург” жамоаларини қолган клубларга ўрнак сифатида кўрсатишим мумкин. Масалан, айрим жамоаларда ўринбосарлари учрашувга шу кунни ўзида келади, шу майдонни ўзида кийинади.\nПитания, эътибор, ташкилотчиликни яхши деб бўлмайди. Автобусда бурнидан тортиб олиб келгандай ёки енгил машинада тиқиб, босиб олиб келишади. Орасида бир иккита тажрибали футболчилар бўлса бошқа гап, мураббийни уриб сўккани билан ҳеч нарса ўзгармайди. Бу ерда айбни мураббийга тўнкаб ҳам бўлмайди. Футболчиларни бир кун олдин олиб келиб, меҳмонхонага жойлаштириб, витамининацияларни жойига қўйиб эртаси куни ўйинга шай ҳолатда олиб тушса футболчи ҳам жонини бериб ўйнайди. Энди бошқа шароитда ҳам футболчилар ўйнайди, майдонга чиқади, тўп тепади. Лекин, нари борса бир тайм яхши ўйнаши мумкин, иккинчи таймда футболчилар тезроқ вақт ўтишини ва ўйин тугашини ўйлашни бошлашади. Сурхандарё, Бухоро, каби вилоятлардан ўринбосарлар жамоалари пойтахт клублари билан ўйнаш учун келишади, регламетда белгилангандек ярим соат ёки бир соат олдин етиб келишади, тайёргарликсиз майдонга тушишади. Бундайлар Тошкентга шунчаки сайр қилиб кетиш учун келади.\nМана терма жамоага футболчилар келганда машғулотларда оддий элементар нарсаларни билишмайди, бу ёшлигида ишланмаган, ёки ўринбосарлар жамоасида мураббийлар ишлмаган ёки бунга шароит бўлмаган. Шунақа жамоалар борки, ўйинида мураббийнинг имзоси кўринади, мураббий ишлаётгани билинади. Энди ўринбосарлар жамоаларида футболчиларнинг жисмоний ҳолати устида ишланмайди. Терма жамоада ишлаган пайтимда Илнур Сигабатулин жисмоний машқлар устида ишларди. Чемпионатни етакчи жамоаларидагина бунга жиддий эътибор берилади. Тўғри футбол ақл билан ўйналади, лекин, тез фикрлаб тезкор қарорларни чиқариш учун ҳам жисмоний ҳолат юқори бўлиши керак. Футбол ҳозир туриб ўйналмаяпти.\n- Бу нарса табийки терма жамоаларимиз халқаро турнирларда қатнашганида яққол билинади. Кўп терма жамоалар биздан айнан жисмоний жиҳатдан кучли ва бўйдор, гавдали футболчиларга эга.\n- 14-15 ёшдан бошлаб кичик жисмоний юкламаларни бериб бориш лозим. Яна қайтараман ҳамма нарса питанияга бориб тақалади. Ҳозирда “Бунёдкор”, “Пахтакор”, “Металлург”, АГМК ўринбосарлари футболчиларини боқади, яхши овқатлантиради, майда деталигача эътибор беради. Айрим клубларда ўринбосарлари уйда ўйнаса ҳам шу учрашувга, ўз уйидан қатнайди. Қиш келса яна ҳаммаси бошқача бўлади, бола мактабдан келади, шу заҳоти машғулотларга. У бола бечора кўчада нима еди, нима ичди жамоани иши бўлмайди. Яна шу питанияга бориб тақалмоқда. Терма жамоада мураббий фақат йўналиш беради, футболчи клубидан тайёр бўлиб келиши керак. Мана яқинда ПФЛ директори Диёр Имомхўжаев ажойиб гапни айтди, академия бўлмаса, моддий техник база бўлмаса легионерларни рўйхатдан ўтказмайди. Жуда тўғри қарор бўлди.\nТўғриси клублар ҳафа бўлмасин, легионер олиб келишга олиб келишади, кетидан бир неча йил пул тўлаб судлашиб юришади. Легионер номига муносиб футболчини таклиф қилиш керак. Ҳар бир клубдан бир йилда битта Жалолиддинов чиқсин, ёки битта Ўрунов чиқсин. Бир йилда 12та юлдуз футболчи чиқади. Жасур ва Остон асли навоийлик боллар. Билсангиз, Навоийда иқтидорлар талайгина, Зарафшонда шуларни ўзи билан бир зўр жамоа ташкил қилса бўлади. Диёр Рамазонов, Расул Йўлдошев, Жасур Жалолиддинов, Ислом Кенжабоев ва ҳоказо. Зарафшонда академия тузиб маҳаллий футболчилар билан катта натижаларга эришиш мумкин. Масалан, “Андижон”да ҳам яхши академия бор. Академиядан яхши футболчи чиқариб сотса ўзига фойдаку. “Пахтакор”, “Бунёдкор”, “Насаф” клубларг ижарага футболчи беради, гап йўқ. Лекин, ўша ижарадаги футболчисини пишитиб ўзи сотади ва фойда кўради. Академияси бор клубларда таркиб билан боғлиқ муаммо бўлмайди. Бир футболчи кетади, академиядан чиққан иккинчи футболчи ўрнини тўлдиради. Бунинг учун бошқа жамоаларда академия ва ўринбосарлар жамоасига эътибор кучли бўлиши керак.\nМен клубларни сиёсатига аралашмайман, фақат илтимосим академияга ва ўринбосарлар жамоасига жиддий эътибор беришсин. Ҳар бир клубда ҳозирда пойтахт клубларини тарбияланувчилари тўп тепмоқда. Вилоятни ўзида қанчадан-қанча иқтидорлар бор, имконият беришни кутиб ўтирганлар топилади. Мураббийларни мошини ҳам айтиб ўтиш жоиз, яхши маош, юқори ташкилотчилик бор жойда мураббий ҳам роҳатланиб ишлайди. Ўша тарбиялаган футболчини клуб сотса трансфердан 1 фоиз бўлсада мураббийга ажратса керак бўлса ҳар йили бунақа боллардан бир нечтасини тайёрлайди.\nCoca Cola Суперлигаси. Сентябрь ойи лауреатлари 11\nЛа Лига. “Атлетико” ва бошқа жамоаларнинг асосий таркиблари эълон қилинди 4\n“Барселона” бўлажак ўйин учун футболчилар қайдномасини эълон қилди 10\nЖаҳонгир Абдурашидов: "Мақсадимиз "Зомин"ни Про лигада олиб қолиш" 3\n"Атлетико" бугунги ўйин учун қайдномасини эълон қилди 10\nОЧЛ. Ҳафта рамзий жамоасидан “Пахтакор”нинг 3 аъзоси ва Ғаниев жой олди 10\n14 авг 15:46:55\nОТАБЕК СИЗГА ТАСАННО,БОР НАРСАЛАРНИ АЙТАЯПСИЗ,ХОЗИРГА КЕЛИБ КУП РЕЖАЛАРНИ АМАЛГА ОШИРАМИЗ ДЕБ БАРРА АЙВОМИЗ,КЕЛАЖАКДА ЖАМОАСИДА КОГОЗДАГИ АКАДЕМИЯЛАРИ БОР КЛУБЛАР СУПЕР-ЛИГАДА УЙНАШАДИ,УЛАРГА ХЕЧ КАНДАН САНКЦИЯЛАР КУЙИЛМАЙДИ,U-21МАСАЛАСИДА ОВКАТЛАНТИРИШ ЁКИ ЁТОКХОНА(БАЗА)СИНИ ЯРАТИШ БУ 3 ЙИЛ МОБАЙНИДА АМРИ МАХОЛ,УЗИНГИЗ ШУНЧА ЖОЙЛАРНИ КУРИБ КЕЛДИНГИЗ,ЯНА УША БИР НЕЧА ВИЛОЯТДА АКАДЕМИЯЛАРНИ ИШИ ЙУЛГА КУЙИЛГАН,КОЛГАНЛАРНИКИ КОГОЗДА БОР ХОЛОС,УНДА ХАМ ЗАВХОЗЛАР ДИРЕКТОР,КАНИ МУТАХАССИСЛАР,БОРИНИ ХАМ БОТКОКДА ЧИРИТИШАЯПДИ,БИЛИМЛИ,ФУТБОЛ СИР АСРОРЛАРИНИ ЁШ АВЛОДГА ЯНГИЧА УСЛУБДА ИШЛАЙМАН БИРГАЛИКДА БАЖАРАМИЗ,ФУТБОЛНИ РАВНАКИНИ ОСИЁ-ЕВРОПА МИКИЁСИГА КУТАРАМАН ДЕБ ХАРАКАТ КИЛСА,У КЕРАК ЭМАС,ЯНА КУНИМИЗ НОМУТАХАССИС ЁКИ ЧАЛА КОУЧЛАР КУЛИДА БУДАДИ.ЯНА ЭСКИ БАГАЖ БИЛАН МУРАББИЙ ИШЛАЙВЕРАДИ,ГАПИРСАНГИЗ ОТДАЧА БЕРАЯПДИКУ,БИЗНИНГ УСЛУБ ДЕБ КУЙИШАДИ.\n14 авг 14:55:23\nТугри гапларни айтиб утдингиз, рахмат сизга.агар шундай гапларни купчилик айтса балки U21 хам этибор булиб колар.ПФК рахбарларига ПФЛ ва УФА рахбарлари айтолмайдими ё куркадими айтишга.\n15 авг 13:14:40\nШу йигит роса маза килиб Бунёдкор 2000 йиллар даги боллари билан дунё кезган дейишади. Болалар турнири бахонасида хаммаёкни курган. Кизик шогирдларидан битта яримтьа чикдимикан.\n14 авг 15:49:42\nOlim фойдаланувчининг фикрига жавоб бериш\n14 авг 15:49:09\nКУПЧИЛИК УЗБЕКИСТОН МАМЛАКАТИДАГИ ФУТБОЛ МАЙДОНЛАРИ ЯШИЛ ЧИМИ,ХОЛАТИ ,ИНФРОТУЗУЛМАСИ РАСМЛАРДА ЧИРОЙЛИДА,КАНДАЙ БУЛАДИ БУЁГИ?\n14 авг 13:55:09\nExx Otabek, bu etvotgan gaplarizi xalq ozi wundogayam biladiku. Kamandalarimizi ichidan sindirib davlat yoki xokim ajratgan kotta pullari ozlari bilganicha xam ozini xam chet ellik singan ketmon bir nmani qoyillatmidigan ozimizi oyinchilarimizdan pas darajadagi legioner oyinchilani topib ulari orqasidan xam ozlari kotta soqqa qib xamma yoqni parokanda qib otirganlari qattiq nazorat qiliw k.k. Wuncha ajratilvotgan pullari bir qismini owa yow qorakozlargayam berib ulari yuriw turiwini yeb ichiwini vitaminini obersin. Ertangi kuniga iwonchini ortirsin. Wunda u bolalardan bir nma kutsa boladi. Cheti bir tiyinga qimmat legionerlariga otti kallaside pul bergandan kora, wu yowlarimizi kotarib yevropaga sotib ozimizi qorakoz Uzbeklari legioner qiliw k.k. owa U21 dublyorlari treniri oyligini owirila. Xammasi vijdonan iwlab dublyori ota onasini qoliga qarab qomi, yowlarga xaqiqiy futboli orgatsin. Kamandasiga oyinchila yetiwtirib bersin. Nomzodi puliga qarabmas, oyiniga qarab tafsiya qisin. Futbolimizam toylarimizga urf ofatlarimizga oxwidi. Toyda nozik mexmon dib legionerlarde zor mexmon qilamizde, maxallani yow bolalariga toyda xechkim etiboram bermidi. Futbolimizi yozilmagan qonuni urf odatlarimizdan olinganakan\n16 авг 19:59:21\n16 авг 19:59:11\n14 авг 22:10:01\nСугдионада даже дубилида оддий доктир йок масажистни айтмасаям булади ! трнеровчни пратсес 0 на тактикага ишлашади замонавий футболни ф харфинихам топа олмайсиз ! тактикага ишламаганидан кегин доскасихам болмаса керак ! яхшиямки бахтларига Сахоб Рашидов бор екан ! Болмаса Еттаям таниш билиш уз созини айтарди ! Болалар га на ойлик беради ! бу не только Сагдиана яна айрим коштирнок ичидаги коубларга тегишли\n14 авг 22:09:37


ЎзА - Дадажонимдай мард, жасур ҳарбий бўламан!\n31.12.2017 16:18 Ватан ҳимояси – муқаддас бурч\nБайрам тадбирида мамлакатимизда ўсиб келаётган ёш авлоднинг ҳар томонлама баркамол улғайиши, замонавий таълим-тарбия олиши учун барча шароит муҳайё этилаётгани таъкидланди. 270 нафар ўғил-қизга 12 турдаги ўқув қуроллари ва 15 турдаги ширинликлардан иборат Президент совғалари топширилди.\n– Мен бу ерга укаларим Асилбек ва Асадбек билан келдим, – дейди Косонсой туманидаги 32-умумтаълим мактабининг 7-синф ўқувчиси Аҳрорбек Омонуллаев. – Дадам ҳарбий эдилар, хизмат пайтида ҳалок бўлганлар. Биз, дадамиз билан фахрланамиз, чунки у кишининг қаҳрамонлиги ҳақида уйда ойижоним, мактабда устозларим гапириб беришади. Кейин ҳар йили мана шундай байрамларда дадамизни ҳурмат билан тилга олишади. Бугун ҳам “Мард отага муносиб ўғил бўлгин” деб Президентимиз юборган совғаларни беришди. Укаларим билан хурсанд бўлдик. Президентимизга раҳмат айтамиз ва катта бўлсак биз ҳам дадамиздек мард ва жасур ҳарбий хизматчи бўлишга ваъда берамиз.\n“Қорбобонинг совғаси” спектакли, болалар мусиқа ва санъат мактаблари, мактабгача таълим муассасалари бадиий жамоаларининг мусиқий композицияли чиқишлари болажонларга чексиз қувонч улашди.


00:00 / 06.03.2012 | eski savollar | 1728\nАссалому алейкум Устоз. Бизнинг саволларга бераётган жавобингиздан мамнунмиз. Устоз илтимос бир масалада ёрдамингизни аямасангиз. Биз чэт тилини о'рганамиз, вақти-вақти билан мусобақа уюштирилади о'заро. Шу мусобақада ютган кишига ҳаммамиз алоҳида ма'лум бир нарса берамиз, масалан шоколад. Бизнинг асосий мақсадимиз билимларни мустаҳкамлаш ва ривожлантириш. Берадиган нарсамиз ҳам раг'батлантириш учун. Биз учун билим бирламчи, қолгани эса қизиқтириш учун. Бу қиморми?\n- Билим истаганлар шоколадсиз ҳам билим олишлари мумкин. Ҳамма катта олимлар шоколад еб олим бўлишмаган. Мусобақада иштирок этувчиларнинг ўзлари соврин тикмайдилар. Ташқаридан соврин тикилса, бошқалар уни олишга мусобақалашса бўлади.\nБеркитилган нарсани ейиш\nҲазрат " шом оши" хусусида тушунча берсангиз\nЧэт элдаги дўконлар.


Ким қолади, ким кетади? Улар учун катта финаллар бошланяпти...\n3 ноябрь, 2020, 22:50\nТеглар:Суперлига | Андижон | Сурхон | Бухоро\nАутсайдерлар ўртасидаги кураш охирги тургача давом этиши аниқ.\nНиҳоят, катта машаққат ва уринишлардан кейин Coca-Cola Суперлиганинг ҳам охири кўриниб қолди. Яна тўртта тур ва шундан сўнг, чемпионатимиз финишга етиб келади. Лекин мана шу финишгача қандай йўлни босиб ўтмадик-а?! Карантин, пандемия сабабли узундан-узун танаффуслар, футболчиларнинг ўйин амалиётисиз қолиб кетиши, ҳувиллаган стадионлардаги ўйинлар...шу тариқа, йўлга отланган карвон турли туман саргузаштлар билан манзили томон яқинлашиб келмоқда. Аммо олдинда Ўзбекистон Кубоги баҳслари ҳам бор, лекин буниси энди бошқа масала. Биз эса фақат ички чемпионатимизга эътибор қаратишни хушладик.\nКутилганидек, бу йил ҳам Шота Арвеладзе бошчилигидаги “Пахтакор” чемпионликни ҳеч кимга бермаслиги аниқ ва яна битта ғалабадан сўнг улар муддатидан аввал олтин медални расмийлаштириб қўйишади. Балки шунинг учун чемпионлик пойгасидаги кураш кўпчиликка у қадар қизиқарли туюлмаган бўлса ҳам керак. Лекин ҳар сафаргидек лигада жон сақлаб қолиш учун курашаётганлар ўртасидаги кураш бир мунча қизиқарлироқ кечиши аниқ. Мана буниси ҳақида истаганча баҳс-мунозара юритиш мумкин. Бизнингча ҳам бу борадаги мавзу сиз ўқувчиларни ҳам бефарқ қолдирмаса керак, айниқса, ўша жамоа ишқибозларини.\nТурнир жадвалида 12 очко билан анчадан бери охирги ўринни “ўзиники” келиб келган ҳолда ҳеч кимга бергиси келмаяпти, чоғи. Агар вазиятга жиддий қарайдиган бўлсак, Суперлигани тарк этиш учун биринчи рақамли номзод “Бухоро” мисолида кўринаётган бўлиши мумкин. Шундай бўлса-да, мазкур масаланинг нуқтаи назаридан келиб чиқсак, бунинг бироқ деган жойи ҳам бор-да. 22-турда “Бухоро” Тошкентда “Бунёдкор” билан баҳсда охирги сонияларда гол уриб мағлубиятдан қутулиб қолди ва деярли ғалабага тенг дурангни ўз ҳисобига ёзиб қўйди. Балки ўша бир очко якунда клуб учун жуда катта асқотиши ҳам ҳеч гап эмас. Ўша ўйиндан сўнг, бухороликлар устози Жамшид Саидов фикр билдирар экан, жамоасини Суперлигада қолиши учун назарий жиҳатдан имкониятлари сақланиб қолганлиги ҳақида гапирди. Аслида эса мураббий бу масалада анчагина камтарликни “ёқиб” олгандек туюлди. Негаки, “Бухоро” яқин таъқибчиси “Андижон”дан сезиларли фарқ билан ортда қолаётгани йўқ, жамоаларни бор йўғи бир очко ажратиб турибди холос.\nЭнди кейинги тўртта турга қаранг: “Бухоро” 23-турда “Қизилқум”, 24-турда Термизда “Сурхон”, 25-турда “Машъал” ва чемпионатнинг охирги турида АГМК меҳмони бўлади. Рақибларга ҳурматни сақлаган ҳолда айтиш мумкинки, “Бухоро”нинг олдида ютишнинг иложиси йўқ, дейдиган тушунчадан узоқ бўлган ўйинлар кутиб турибди. “Андижон”нинг кейинги ўйинларига қарайдиган бўлсак, “Бухоро”никидан фарқли ўлароқ, рақиблар қўрқинчлироқ кўриняпти. Аммо бу тўғрисида сал кейинроқ тўхталамиз. Айтмоқчи бўлганим шуки, “Бухоро”да ҳали Суперлигада жон сақлаш учун имконият етарли ва катта эҳтимол билан ҳаммаси охирги турда ҳал бўладигандек. Бу йўлда эса “Андижон”нинг собиқ мураббийлари – Жамшид Саидов ва Александр Хомяков тандеми “Бухоро”ни қийинчиликларга қарамасдан лигада олиб қолиш учун бор маҳоратларини ишга солишаётгани ҳам ҳақиқат. Лекин молиявий томондан муаммолар кўндаланг турганида ва айниқса, ойлик маошлар борасида қарздорликлар тўпланган маҳалда бу ишни бажариш янада қийин бўлишини тасаввур қилиб кўрса бўлади. Шунга қарамай, “Бухоро”нинг ёш футболчилари майдонда матонат ва жонбозлик кўрсатишяпти, худди “Бунёдкор”га қарши ўйинда бўлгани каби. Бир сўз билан айтганда, клуб ҳали ҳеч нимани йўқотгани йўқ.\nАна энди “Андижон” масаласи. Очиғи, нима дейишга ҳам ҳайронмиз. Аввало, мавсум бошидан буён жамоани бошқарган мураббийларга эътибор қаратинг: Хомяков-Кумиков-Ҳамидуллаев-кейингиси ким? Мана шундай тажрибали мутахассислар ишлаган бўлса ҳам “Андижон” нимагадир мухлисларини хурсанд қила олмаяпти. Бу билан бўлиб ўтган ишларга яна қайта тўхталмоқчи эмасмиз. Бироқ ўтган турда олти очколик баҳсда Термизда яқин таъқибчиси “Сурхон”га ютқазиб, уларни ўзидан уч очкога ўтказиб юборгани “Андижон” раҳбариятига қаттиқ таъсир қилган шекилли, ўйиндан сўнг шартта Бахтиёр Ҳамидуллаевни ишдан бўшатиб юборишди. Бу очиғи, ҳамма учун кутилмаган янгилик бўлди. Лекин таркибга қаранг? У ерда кимлар ўйнаяпти? Футболчиларга ҳурматни сақлаган ҳолда айтамизки, “Андижон”да рақобат йўқ, ўйинчилар етишмовчилиги кузатиляпти. Бу эса жиддий муаммо, аслида. Мана шундай ҳолатда Андижон футболининг афсонасига айланган Ҳамидуллаев иккинчи давра бошида ҳисобида ғалабаси бўлмаган клубни қабул қилиб олишга ўзида журъат топа олганди.\nҲолбуки, ўша пайтда янги раҳбарият бир қатор мутахассислар билан музокаралар ўтказишган, лекин ҳеч бири оғир вазиятда қолган клубни бошқаришга юраги дов бермаганди. Устига-устак трансфер ойнаси ёпилган ва янги ўйинчиларни қўшиш имконияти йўқ эди. Мана шундай паллада Бахтиёрнинг бор масъулиятни бўйнига олиб ишга киришгани катта жасорат эди. Унинг ҳисобида “Андижон” 9 та учрашувда тўрттадан дуранг ва мағлубият қайд этиб, битта ғалабага эришишди. У камтарона таркибдан нималардир қилишга уринди, жамоага ўйин сифатини олиб киришга ҳаракат қилди, гарчи бу иш қийин бўлса ҳам. Ҳар холда клуб яққол аутсайдерга айланиб қолмаганди. Наманган ва Бекободда ғалабага тенг дуранглар қайд этилди. Бундай оғир вазиятда мураббий ва жамоадан бундан ортиғини кутиб ҳам бўлмасди. Чунки вазиятга реал қараш керак. “Андижон” Суперлигада қолишни уддаласа бу худди уддалаб бўлмас вазифадек кўриниши ҳам мумкин. Бироқ “Сурхон”га қарши учрашувдан сўнг, Ҳамидуллаевнинг истеъфога чиқарилгани қанчалик тўғри? Ўзи тўртта тур қолган бўлса, энди ўзингиз ўйланг, бундай мураккаб вазиятда қолган жамоани ва рақобатсиз таркиб билан қайси мураббий ишлаб, олиб қоламан, деб айта олади? Ҳеч ким! Майли, раҳбарият қарорини эълон қилиб бўлди ва бунга ҳурмат билан қараймиз. Лекин қизиқ, энди қолган тўртта учрашувда “Андижон”га ким бош мураббийлик қилади? Узун-қулоқ гапларга қараганда, андижонлик мутахассис Искандер Галиулиннинг номзоди бор эмиш. Аммо бу ҳали тасдиқланмаган хабар. 70 ёшдан ошган мураббий ҳозирда Россиянинг “Нефтехимик” клубида тўп сураётган Вагиз Галиулиннинг дадаси.\nБизнингча, клубга маҳаллий бирор-бир мураббийдан бошқаси келмаса ҳам керак. Янада қийин томони шундаки, андижонликларни охирги тўртта турда қандай рақиблар кутиб турибди? Юқорида айтганимиздек, ана энди шу масалага тўхталсак бўлаверади. Демак, “Андижон”нинг рақибларини эшитинг: 23-турда “Машъал”ни қабул қилади, 24-турда АГМК меҳмони бўлади, 25-турда “Қўқон-1912” Андижонга сафар қилса, 26-турда “Пахтакор”га қарши баҳс олиб боришади. Энди ўзингиз бир ўйлаб кўринг-а, аслида Суперлигада қолиш учун имконият кимда кўпроқдек туюляпти: “Бухоро”дами ёки “Андижон”да?! Бу билан андижонликлар лигадан тушиб кетиш учун асосий номзод демоқчи эмасмиз, номзодлардан бири бўлиб турибди. Фақат гап шундаки, футболчиларнинг руҳий ҳолатига ҳам кўп нарса боғлиқ. Барибир тан олайлик, “Бухоро”никига қараганда, “Андижон”нинг рақиблари бир мунча мураккаброқ. Ҳамидуллаев сайтимизга берган интервьюсида тўртта рақиб орасида “Машъал”ни ютса Суперлигада қолиши мумкинлигини айтди. Балки шундай бўлиши ҳам мумкин, бироқ буларнинг барчаси ҳозирча ўй-хаёллару, тахминлардан бошқа нарса эмас. Ҳаммаси майдонда ҳал бўлади. Клуб раҳбарияти эса дастлаб янги бош мураббий масаласини ҳал этмоғи керак. Барибир жамоа Ҳамидуллаевнинг ўйин фалсафасига энди киришаётганида янги келадиган мураббий тўртта ўйинда қандай қилиб футболчиларни ўзининг услубига мослаштира оларкин? Аслида-ку, энди бунга вақт ҳам қолмаган. Шунчаки, натижа учун, Андижон ҳалқи учун ўйнаб нимадир қилиш мумкин, лекин осон бўлмаслиги аниқ.\n“Бухоро” ва “Андижон”дан фарқли ўлароқ, “Сурхон” жамоаси ўзини бироз енгил ҳис қилаётгандир. Барибир 22-турда “Андижон” устидан қозонилган ғалаба якунда кўп масалага ойдинлик киритиши кутиляпти. Айнан ўша ғалабадан сўнг термизликлар 16 очко билан “Андижон”дан уч очкога ўтиб кетди. Кейинги турларда “Сурхон”ни Наманганда “Навбаҳор”, ўзида “Бухоро”, меҳмонда “Металлург” ва яна ўз уйида “Сўғдиёна”га қарши ўйинлар кутмоқда. Ёмон эмас-а, ҳар ҳолда совринли ўринлар учун курашаётган клубларга қарши тўқнаш келишмайди. Балки термизликлар энди катта эҳтимол билан Суперлигада жон сақлаб қолиш вазифасини уддалай олгандир.\nАммо ҳар қандай ҳолатда ҳам олдиндан аниқ бир ташхис қўйиш қийин. Айниқса, лигада қолиш учун курашаётган клублар ҳақида гап борар экан, бундай вазиятда улар иштирокидаги беллашувларда ҳар нарса содир бўлиши мумкин.\nЯна бир гап: Суперлигамизда 14-ўрин эгаси про-лигага равона бўлса, 13-поғонани банд этган клуб про-лигада иккинчи бўлган жамоа билан плей-оффда қатнашади. Хуллас, сарлавҳадаги гап: ким қолади, ким кетади? Улар учун катта финаллар бошланяпти! Ростдан ҳам шундай, Суперлигада қолиш учун курашаётган клублар учун охирги тўртта учрашув ҳаёт-мамот масаласи каби ўта жиддий. Бу борада жамоаларга омад тилаймиз, аммо, барибир кимдир кетади, қизиқ у қайси жамоа бўларкин-а?\nБухоро ва Андижон пролига якин эканда СУРХОН имкон купрок эканда 4 тур кизик булади, совринли уринлар хам кизик


16:45 / 08.03.2018\nИжодий жамоамиз Фарғона водийсига сафар давомида Андижон вилоятининг Асака тумани Арғин қишлоғида истиқомат қилиб келаётган Машъал Хушвақтовнинг хонадонида меҳмон бўлди.\nМашъал ака мана 10 йилдирки боғдорчилик илми билан шуғулланиб келмоқда. У тарбиялаган ниҳоллар айни пайтда юртимизнинг турли гўшаларида қийғос гуллашга тайёр бўлиб турибди.\nАсли касби филолог-педагог бўлган Машъал аканинг айтишича, боғдорчиликка қизиқиш унинг қонида бор. Кўп йиллар давомида мактабда ёшларга таълим бериб келган, Машъал Хушвақт тахаллуси остида шеърлари ҳам қатор газета ва журналларда эълон қилинган ижодкор бугун бобо касби билан ҳам астойдил шуғулланмоқда.\nМашъал ака тиним билмайди. Ўз ҳовлисидаги бир парча ердаги дарахтлар орасига ҳам турли мевалар уруғини қадаган.\n«Яхши ният» фермер хўжалиги далаларида ниҳол етиштириш билан шуғулланаётган Машъал аканинг айтишича, туман ҳокимлиги ҳозирги ислоҳотлар даврида илгари сурилаётган янгидан-янги ғояларга лаббай деб жавоб бериб, қадимдан юртимизда мавжуд бўлган сархил мевалар навларини кўпайтириш, экспортбоп мевалар етиштириш учун ниҳоллар яратиш мақсадида Машъал аканинг ўзига алоҳида ер ажратиб, барча шароитларни ҳозирлаб беришни ваъда қилган.\nФермер хўжалигида турли-туман мевали боғлар билан бир қаторда, кўчат етиштириб сотиш йўлга қўйилган. Биз етиштирилган кўчатларни қазиб олиш ишлари олиб борилаётгани устидан чиқдик, ҳаттоки уларни харид қилишга келган харидорларни учратдик.\nМашъал ака ижтимоий тармоқларда ҳам жуда фаол, «Фейсбук» ижтимоий тармоғида «Боғдорчилик илми» очиқ гуруҳини юритмоқда. Айни пайтда гуруҳнинг 18 минг 300 дан ортиқ аъзоси бор.\nУшбу гуруҳда нафақат кўчатларни етиштириш, парваришлаш бўйича фикрлар алмашилади. Шунингдек, жаҳонда боғдорчилик, деҳқончилик ва набобот оламида рўй бераётган янгиликлар бериб борилади, муҳокама этилади.\nАлбатта, бу ишларнинг барчаси юртимизда боғдорчиликни ривожлантириш учун баҳоли қудрат қўйилаётган қадамлардан бири саналади.\nМашъал ака, Кун.уз мухбирларига интервью берар экан, ўзининг қилаётган ишлари, амалга оширишни мўлжаллаётган режалари ҳақида гапириб берди. Шунингдек, ўзи ёзган шеърларидан бирини Кун.уз ўқувчиларига инъом этди.\nYoutube.com да кўриш\nMover.uz да кўриш (tas-ix)\nШ.Шокиржонов, Х.Далиев, Э.Эрматов, М.Асқаров.


Вилоят ҳокимлари 100 нафардан муҳтож хотин-қизларнинг контрактини тўлаб беради — президент – Газета.uz\n26 феврал 2021, 21:53 Сиёсат\nБарча вилоят ҳокимлари муҳтож қизлар ва аёллар учун олий таълим муассасаларида таҳсил олиш ҳаражатларини қоплаб беради. Бу ҳақда 26 февраль куни ўтказилган видеоселектор йиғилишида президент Шавкат Мирзиёев маълум қилди.\nДавлат раҳбарининг айтишича, олий маълумотли бўлиш истагида бўлган, қобилияти, билими бор, лекин тақдир тақозоси билан орзусига эриша олмаган хотин-қизларни рағбатлантириш тизими жорий қилинади.\nЯъни, ота-онасининг биридан айрилган муҳтож қизлар, боқувчиси йўқ ёлғиз аёлларнинг контракт тўловини ҳокимият ва ОТМлар қоплаб беради.\n«Бунда, ҳар бир вилоят ҳокими маҳаллий бюджет ҳисобидан 100 нафар, ҳар бир олийгоҳ эса, 30−50 нафардан хотин-қизларнинг контракт́ини тўлаб беришга масъул бўлади. Танзила Нарбаева ушбу ишларни ташкиллаштиришга шахсан бош-қош бўлади», — деди президент.\n«Мен ҳисоблаб чиқтим. Биз буни муаммосиз қила оламиз», — дея қўшимча қилди Шавкат Мирзиёев.\nАввалроқ, давлат раҳбари ўтган йили 15 мингга яқин хотин-қизлар тазйиқ ва зўравонликдан жабр кўрганини айтган эди. «Энг ачинарлиси, аёлларни хўрлаш, ўзини-ўзи ўлдириш даражасига етказиш ҳамда омма олдида „сазойи“ қилиш ҳолатлари оддий ҳолатга айланиб бормоқда», — деди у.\n27 феврал, 09:08\nЖудаям тугри килинмокда, рахмат рахбаримизга! Бирок, бунгаям коррупция аралашмаса эди, шундан хавотирланаман!


Чехия президенти Трампнинг БМТда маъруза қилишини баҳо қўяётган ўқитувчига қиёслади\n08:38 / 21.09.2017\nАмерика президенти Дональд Трампнинг БМТ Бош Ассамблеясидаги нутқи ўқитувчининг ёмон ўқувчиларга баҳо қўйишига ўхшаб кетди. Чехия президенти Милош Земан АҚШга сафарида унга ҳамроҳлик қилаётган журналистларга шундай фикрларини билдирди.\nТрамп Бош Ассамблея минбарида туриб, АҚШ Венесуэла ҳукумати ўз сиёсатини ўзгартирмаса, унга нисбатан навбатдаги чоралар кўришга тайёр экани ҳақида айтган эди. У, шунингдек, КХДРни "бутунлай йўқ қилиш" билан таҳдид қилди. Бундан ташқари, Америка президенти икки йил муқаддам Эрон ядро муаммосига барҳам берган Қўшма ҳаракатлар дастурини танқид қилди.\n"Мен уни тингладим ва ўз-ўзимга дедим: яхши, Шимолий Корея — энг ёмон диктатура, уни оқлай олмайман. Аммо, кейин узоққа кетди, Венесуэла, сўнгра Эрон — у билан ҳолат тушунарсиз, маълумки, санкциялар юмшатилди, Эрон билан маълум бир келишувга эришилган эди", — деган Земан. Шундан сўнг, президент чехиялик журналистларга Трамп ўз маърузасини яна қандай давом эттириши мумкинлигини тасаввур қилишга чақирди.\n"Масалан, у айтиши мумкин эди: "Ана энди, Шимолий Корея, Венесуэла ва Эрондан сўнг мен Польшани танқид қилишим керак. Чунки у мустақил адлия асосларини бузмоқда. Сўнгра танқидда янада чуқурлашиб, энди Чехия республикасини ҳам танқид қилишим керак, дейиши лозим эди. Ахир у ўз ҳудудига муҳожирларни киритмаяпти", — деган Земан ва масала Трампнинг қаерда тўхташида эканини таъкидлади.\n"Буларнинг бари менга ўқитувчининг ёмон ўқувчиларга баҳо қўйишини эслатади. Халқаро ҳамжамият эса "ўқувчи-ўқитувчи" асосида муносабат қурмаслиги керак. Ёки бизлар ҳаммамиз ўқувчилар, ёхуд барчамиз бир-биримизни ўқитадиган ўқитувчилар", — деб таъкидлаган Чехия раҳбари.\nДональд Трамп Чехия Милош Земан


Дунёдаги икки йирик иқтисодиёт эгалари – Хитой ва АҚШ коронавирус пандемиясига қарши курашда ҳамжиҳатлик йўлидан бориши керак, деб ҳисоблайди Хитой Халқ Республикасининг АҚШдаги элчиси Цуй Тянькай.\nХитойнинг Вашингтондаги элчиси коронавирус пандемияси фонида икки мамлакат алоқалари ҳақидаги мулоҳазаларини билдирди. Унинг мақоласи The New York Times`да чоп этилди.\n«Нью-Йорк – АҚШда мен энг яхши кўрадиган шаҳар. Мен у ерда яшадим, ишладим, Хитойнинг АҚШдаги элчиси сифатида фаолият бошлагандан кейин ҳам тез-тез меҳмон бўлдим.\nЦуй Тянькай, Хитойнинг АҚШдаги элчиси\nФото: Xinhua News Agency/Getty Image\nБутун дунёни забт этаётган COVID-19 бу тунги бедор, шовқинли мегаполисда ҳам ҳаётни тўхтатиб қўйгани ачинарли ҳол. Вирус муаммоси шунчалик катта масштабдаки, у миллат, ирқ танламайди.\nЯқиндагина пандемиядан зарба кўрган Хитой америкаликларнинг вазиятини яхши тушунади. Биз вирусга қарши курашда катта қурбонлар бердик. У билан кураш АҚШда ҳам, умуман, дунёнинг бирон нуқтасида осон кечмайди. Оғир дақиқаларда бизнинг дўстларимиз, шу жумладан, америкаликлар, нью-йоркликлар ёрдам қўлини чўзишди. Хитой буни ҳеч қачон унутмайди.\nЭнди навбат бизники: ёрдам беришга тайёрмиз.\nТан олиш керак, пандемия масаласида Хитой ва АҚШ ўртасида унча ёқимли бўлмаган мулоқотлар ўтди. Аммо ҳозир айбдорни излаш вақти эмас. Ҳозир ҳамжиҳатлик, ўзаро ёрдам, ҳамкорлик вақти.\n100 нафардан зиёд хитойлик тиббиёт экспертларини ҳаётларни қутқариш учун хорижга йўл олишга ундаган мақсад – ўзаро ёрдам. АҚШ ва бошқа давлатларда беморлар билан тўлиб кетган шифохоналарга ёрдам учун тест тўпламлари, ҳимоя ниқоблари, тиббиёт ускуналарини юборишдан мақсад – ҳамжиҳатлик. Вирус ҳақида турли саволларга жавоб излаётган давлатлар билан ўз тажрибамизни бўлишишдан мақсад – ҳамкорлик.\nЯқинда президент Трамп билан бўлган телефон мулоқотида Хитой раҳбари Си Цзиньпин ҳамжиҳатликнинг аҳамиятини таъкидлади, имконият доирасида ёрдамга тайёрлигини билдирди.\nХитой касаллик ҳақидаги маълумотлар, у билан курашиш бўйича ўз тажрибаси ҳақида узлуксиз ахборот бериб бормоқда. Худди шу мақсадда вирус ҳақида онлайн маълумотлар базаси – COVID-19 яратилди, барча мамлакатлар ундан бемалол фойдаланиши мумкин.\nХитойлик ва америкалик соғлиқни сақлаш экспертлари ўзаро алоқаларни ушлаб туришибди, билим ва малака алмашишяпти.\nХитой бошқа давлатлар қатори АҚШга ҳам имконият доирасидаги барча ёрдамни кўрсатмоқда. Қўшма Штатлар пандемиясининг эпицентри – Нью-Йорк Хитой ёрдамининг асосий йўналиши саналади. АҚШ ҳукуматига Хитойда ишлаб чиқарилган шахсий ҳимоя воситаларини харид қилишда ёрдам кўрсатяпмиз. АҚШнинг турли нуқталаридан медикамент воситаларга тушаётган буюртмаларни бажариш учун Хитой заводлари максимал даражада ишлаяпти. Хитой провинция ва шаҳарлари америкалик биродарларга ёрдамга шай. Хусусан, мамлакат бизнес секторидан ҳам ёрдамлар келиб тушмоқда.\nHuawei Нью-Йорк, Вашингтоннинг Колумбия округига бир неча ўн минг шахсий ҳимоя воситалари – ниқоб, қўлқоп, кўзойнак хайрия қилди. Умумий ҳисобда, Хитой компаниялари АҚШга 1,5 млн дона ниқоб, 200 минг тест тўплами, 180 минг дона қўлқоп ва бошқа тиббий буюмлар хайрия қилди. Нью-Йорк губернатори Эндрю Куомо Жозеф ва Клара Цай фондига 1000та сунъий нафас ускунаси, Жек Ма фондига ҳимоя кўзойнаклари учун миннатдорлик билдирди.\nШанхайдаги «Dasheng Health Products Manufacture Co» ниқоб ишлаб чиқариш фабрикаси\nФото: Yang Hui/Global Times\nАмерикадаги хитойликлар ҳам маҳаллий шифохоналарга моддий ва молиявий ёрдамларини кўрсатишмоқда.\nҲамжиҳатлик ҳар доимгидан ҳам муҳим бўлган айни кунларда мамлакатлар ўртасида ирқчилик, ксенофобияни қўзғатишга қаратилган ҳаракатларга совуққонлик билан ёндашишимиз зарур. Қизиққонлик икки миллат ўртасидаги ҳамкорликка путур етказибгина қолмай, конфронтацияда ҳам гумон пайдо қилади. Бу эса бутун дунёни вирус ва унинг оқибатидаги иқтисодий муаммолар нишонида қолдириши мумкин.\nЙирик иқтисодиётга эга икки давлат сифатида Хитой ва АҚШ жаҳон ҳамжамиятнинг вирусга қарши ҳаракатига бошчилик қилиши керак. Тиббиёт суст ривожланган мамлакатларга ёрдам кўрсатишимиз, глобал соғлиқни сақлаш тизими яхшиланишига ўз ҳиссамизни қўшишимиз лозим.\nШунингдек, биз макроиқтисодий сиёсатни бозорларни стабил ҳолатда сақлаш, инсонлар ҳаёти ва тараққиёт учун керакли воситаларнинг мавжудлигини таъминлаш, глобал саноат ва етказиб бериш тизимларини очиқ, стабил ва хавфсиз ҳолатда сақлашга қаратишимиз керак. Ўтган ой охирида G20 («Катта йигирмалик»)нинг виртуал саммитида Си Цзиньпин асосий эътиборини қаратган масала ҳам шу эди. Барча мамлакатлар глобал ҳамжамиятга дахлдор ва умумий келажакка эга.\nКатта йигирмалик виртуал саммити. 27 март 2020 йил\nНью-Йорк бу инқироздан чиқиб кета олишига шубҳам йўқ. Яқинда шаҳар аҳолиси пандемияга қарши курашаётган тиббиёт ходимларини балкон ва деразалардан олқишлагани ҳақидаги хабар шаҳарнинг ҳажмиҳатлигини, жасоратини кўрсатади. Ҳамжиҳатлик мураккаб даврдаги умид нурига ўхшайди.\nНью-Йоркка яна саёҳат қилиш, унинг кўчаларида шаҳар қатъиятини ҳис қилиб кезишга умид боғлайман. Бу кунлар тез орада келади», – деб ёзади Цуй Тянькай.


Фармацевтика маҳсулотларини ишлаб чиқариш билан шуғулланадиган фирма бир вақтнинг ўзида хоналарнинг бир қисмини ижарага беради. Ижарага олувчига коммунал ва бошқа тўловларни қоплаш учун ҚҚС ажратиб кўрсатилган ҳисобварақ-фактуралар берилади. Фирма 2019 йилдан умумий солиқ солишга ўтди, фармацевтика маҳсулотларини ишлаб чиқарувчи сифатида ҚҚС тўлаш бўйича имтиёзга эга. ҚҚС ҳисоб-китобига 5-иловада ҚҚС кўрсатилса, у икки марта тўланган бўлиб чиқади. Сабаби ижарага берувчи етказиб берувчилар билан ҚҚСни инобатга олган ҳолда ҳисоблашган бўлса ҳам, коммунал хизматларнинг қопланган суммалари бўйича ҚҚСни ҳисобга олмайди.\nҚҚС ҳисоб-китобига 5-иловада коммунал хизматлар қийматини қоплаш учун ижарага олувчига берилган ҳисобварақ-фактуралар қандай акс эттирилади?\n– Ижара шартномаси бўйича коммунал хизматлар, электр энергияси, алоқа хизматлари қиймати ижара тўлови суммасига киритилмай, балки ижарага олувчи томонидан истеъмол қилинган хизматлар миқдорида қопланиши лозим бўлса, ижарага берувчи – ҚҚС тўловчи ижарага олувчи номига тақдим этган ҳисобварақ-фактурада алоҳида сатрларда қуйидагилар кўрсатилади:\n● ижара шартномасига мувофиқ ҚҚС суммаси ажратиб кўрсатилган ижара тўлови суммаси;\n● ижарага олувчи истеъмол қилган коммунал хизматлар, электр энергияси, алоқа хизматлари учун ушбу хизматлар қийматига тўғри келадиган ҚҚС суммаси ажратиб кўрсатилган ҳолда қопланиши лозим бўлган сумма (ҳатто ижарага олувчи ҚҚС тўламаса ҳам) (Тартибнинг 5-бўлими, 3-илова, АВ томонидан 21.01.2019 йилда 3126-сон билан рўйхатдан ўтказилган).\nҚҚС ҳисоб-китобига 5-илова «Реализация қилинган товарлар (ишлар, хизматлар) бўйича ҳисобварақ-фактуралар (ҳисобварақ-фактура ўрнини босадиган ҳужжатлар) реестри»да фақат ижара тўловлари суммалари акс эттирилади. Қопланадиган коммунал хизматлар, электр энергияси, алоқа хизматлари суммалари ушбу иловада акс эттирилмайди, сабаби ижарага берувчи уларнинг етказиб берувчиси эмас.\nКоммунал хизматлар бўйича ҚҚСнинг ижарага олувчи қоплаган суммаси ижарага берувчи томонидан ҳисобга олинмайди.\nШартномага мувофиқ қиймати ижарага олувчи томонидан қопланиши лозим бўлган коммунал хизматлар учун ижарага берувчи томонидан тўланган суммалар ижарага берувчининг харажати ҳисобланмайди. Ижарага олувчидан коммунал хизматлар, электр энергияси, алоқа хизматлари истеъмоли учун олинган қоплаш суммаси ижарага берувчининг даромади ҳисобланмайди.


Юсуф Амирий (XV аср) — www.ziyouz.uz\nБош саҳифа Ўзбек шеъриятиЎзбек мумтоз шеъриятиЮсуф Амирий (XV аср)\nЧоп этилган 17.12.2013 МуаллифZiyouz.uz\nЮсуф Амирий (15-аср, Ҳирот) — шоир. Бойсунқур Мирзо ҳимоясида яшаган. Туркий ва форсийда ижод қилган. Алишер Навоий «турк эрди ва туркча шеъри яхши воқе бўлибтур» («Мажолис ун-нафоис») деб ёзса, Давлатшоҳ Самарқандий «Шоҳрух даврида катта шуҳрат қозонди» («Тазкират уш-шуаро») деб таърифлайди.\nЮсуф Амирийнинг туркийдаги бир девони ҳамда «Даҳнома», «Чоғир ва Банг мунозараси» асарлари етиб келган. Форсийдаги асарларидан 2 байтгина маълум: бири «Мажолис ун-нафоис», иккинчиси Яқинийнинг «Ўқ ва ёй мунозараси»да сақланган.\nДевонига кирган шеърларида шоир ҳаёт ҳақида чуқур фалсафий фикр юритади, ишқ-муҳаббатни улуғлайди («Эй кўза…», «Телбаман», «Эй кўнгул» ва б.). «Чоғир ва Банг мунозараси» билан мунозара жанри имкониятларини бойитди. Убайд Законий таъсирида ёзилган бу асарда амалдорларнинг салбий ахлоқий-маънавий қиёфалари, хислатлари ҳажв қилинади, адоват, жоҳиллик, ўзаро қирғин урушлар қораланади.\nЮсуф Амирий «Даҳнома» (1429) асари билан нома жанрини ривожлантирди. Бу девон нусхаси Туркияда, «Даҳнома», «Чоғир ва Банг…» нусхалари Британия музейида, фотонусхалари Ўзбекистон Фанлар академияси Шарқшунослик ва Қўлёзмалар институтларида сақланади.\nЭй, кўзда юзунг ҳайрати осори томоша,\nНаззорайи ҳуснинг гули беҳори томоша.\nКўнглум тепиши айлади савдо элини хуш,\nДевона рур равнақи бозори томоша.\nМуфт ўлди ҳавас аҳлина савдойи висолинг,\nБемоя топар суд харидори томоша.\nКўнглум қушини зоғларинг қилди музайян,\nШавқ этти бу товусни гулзори томоша.\nМоҳияти хуршедни хуффош на билсун,\nҲар дила эмас маҳрами асрори томоша.\nКўнглумни қилиб қасри вафо ишқ, Амирий,\nКўз манзарасин айлади анвори томоша.\nХаёлинг хайли,эй жоним чароғи,\nТурур кўзумдаву кўнглумда доғи.\nЮзунг кўрар кўзумдур,гар рақибинг,\nКўра олмас они чиқсин қароғи.\nҚачон зулфунг кўнгул бирлан тузолгай —\nКим,эгридур анинг боштин-аёғи.\nФиғонимни рубоб олиға, эй дўст,\nНе айтойин чу эшитмас қулоғи.\nКўзунг кўнгулда экмас меҳр тухмин,\nАжаб йўқ,тушмади экин йироғи.\nЮзунг кўрар кўзумдур,гар рақибинг\nОчилғил гаҳ-гаҳе,эй ҳусн боғи.\nАмирий олидин то ўтти ул зулф,\nНасимидин мушаввашдур димоғи.\nТелбаман шаҳло кўзунг олусидин,\nУзмадим боғингда васл олусидин.\nҲажр даштида югурмоғлиғ била,\nЕтмадим васлингга йўл олусидин.\nГар десам, боғи висолинг нори бор,\nОлма деб аччиғлаб айтур: Нори бор!\nИшқ нахли кўз ёшимдин сув ичиб,\nБаргу борини шарарлиғ нори бор.\nЭй кўнгул,бу кеча ул ой сори бор,\nОҳ ўтин ёрутмаким, ағёри бор.\nТухми меҳр этким муҳаббат боғида,\nДард барг очти-ю ғам келтурди бор.\nШамъ янглиғ ёнадур бошимда ўт,\nКўз ёшимдин ер юзинда унди ўт.\nҚон ёшим қилди йўлунгни лолазор,\nМунча тақсир айладим, қонимдан ўт.\nБодасиз бетобмен бу кеча мен,\nЛаълинг истаб эмди жондин кечамен.\nСоҳили мақсадға етгайманму деб,\nКўз ёшим дарёсида сув кечамен.\nЖилва айлаб сакратурда саркаш от,\nНоз ўқин жавлон этиб жонимға от.\nИтларинг хайлиға хизмат айладим,\nҚўйдилар аҳли вафо деб манга от.\nДилрабо, ҳажринг ўтида ёнамен,\nЎртаниб васлинг тиларман ёна мен.\nКаъба азмидин манга сан муддао,\nҲамнишин ағёр то ул ёрадур,\nКўкрагим ҳасрат ўқидин ёрадур.\nМай била соқий ҳимоят бўлмаса,\nШаҳнайи ҳижрон юракни ёрадур.\n← Аввалги Аввалги Саккокий (XV аср)\nКейинги → Кейинги: Муҳаммад Солиҳ (1455-1535)


Уларда истиқлол туфайли азалий қадриятларимиз тикланганлиги, диёримизда камол топган аллома ва мутафаккирларнинг бой маънавий меросини ўрганишга кенг йўл очилгани, бу эса ёшлар тарбиясида улкан аҳамият касб этаётгани алоҳида таъкидланаяпти.\nДарҳақиқат, Алишер Навоий шахсияти, асарларига бўлган эҳтиром тубдан юксалди. Юртимизда унинг номи билан аталувчи вилоят, ўнлаб маданий-маърифий муассасалар, ташкилотлар бор. Биринчи Президентимиз ташаббуси билан мустақиллигимизнинг дастлабки йили “Алишер Навоий йили” деб аталиши, пойтахтимизда қад ростлаган бобокалонимиз номидаги муҳташам боғ ана шу чуқур эҳтиром ва эътиборнинг ёрқин ифодасидир, албатта.\nБугун биз Алишер Навоий орзу қилган, тараннум этган осуда ҳаёт, фаровон турмуш, юксак тараққиётдан баҳрамандмиз. Ёшларимиз ул зотнинг асарларидаги қаҳрамонлар каби эзгулик сари бел боғлаб, юрт равнақига ҳисса қўшишга чоғланмоқдалар.\n9 февраль куни анъанага кўра, Алишер Навоий номи билан аталувчи Ўзбекистон Миллий боғида шоир таваллудининг 576 йиллигига бағишланган тадбир бўлиб ўтди.\nЎзбекистон Республикаси Олий Мажлиси Сенати аъзолари, Қонунчилик палатаси депутатлари, турли вазирлик ҳамда идоралар, ижодий уюшмалар мутасаддилари, маънавият тарғиботчилари, ўқитувчилар, маҳалла фаоллари, талаба-ёшлар иштирок этган анжуманда сўзга чиққан Ўзбекистон Ёзувчилар уюшмаси раиси М. Аҳмедов ва бошқалар бугун буюк аждодларимизнинг умрбоқий илмий-маърифий меросини ўрганиш борасида олиб борилаётган эзгу саъй-ҳаракатларни алоҳида эътироф этдилар.\nМаълумки, “Хамса” нафақат XV аср маданий ҳаётининг, балки бутун бир миллатнинг маънавий қомуси ҳамдир. Унинг таркибига кирган “Ҳайрат ул-аброр” достонини ўқир эканмиз, яхшиларнинг ҳайрати ўзига хос бир мақом (“аброр”) даражасига кўтарилганини, “Фарҳод ва Ширин”, “Лайли ва Мажнун”ни мутолаа қилар эканмиз, шоир ўз ҳолатини англатганлигини тушунамиз. “Сабъаи сайёр” достонининг ҳайрати етти иқлимдан келган етти мусофирнинг етти кечада айтган ҳикояларининг ҳодисотида эмас, балки бу еттиликлар шаклида баён этилган қиссага камалакдаги етти ранг, мумтоз фалсафадаги етти мақом, мусиқадаги етти оҳанг жам бўлгани учун ҳам улар бетакрор симфония каби янграйди. “Садди Искандарий”да етук бир жамият, обод Ватан орзуси баён қилинган. Шундай экан, ҳозирги глобаллашув даврида Алишер Навоийнинг инсоний баркамоллик, одоб-ахлоқ, беғубор ва покиза туйғулар улуғланган асарлари ҳар қачонгидан ҳам долзарблик касб этмоқда. Шу боис улуғ шоирнинг ижод намуналари жаҳон халқларининг кўплаб тилларига таржима қилиниб, олимлар, кенг жамоатчилик томонидан катта қизиқиш билан ўрганилаётир.\n— Бугун буюк бобокалонимиз Навоийни дунё яна яқинроқ танимоқда, — дейди тадбир иштирокчиси, Самарқанд давлат чет тиллар институти ўқитувчиси Д. Султонова. — Зеро, унинг асарлари бутун башариятга дахлдор. Биз шундай улуғ инсоннинг ижодидан баҳраманд бўлаётганимиз учун беҳад миннатдормиз, бундан фахрланамиз. Ушбу ифтихор эса мени буюк мутафаккирнинг ғазалларини инглиз тилига таржима қилишга ундади.\nТадбирда ҳазрат Навоий ғазалларидан намуналар ўзбек ва инглиз тилларида ўқилди. Ўзбекистон Республикасида хизмат кўрсатган маданият ходими, таниқли шоир Мирпўлат Мирзо мутафаккир бобомизга бағишланган “Навоийга эҳтиром” шеърини ўқиди. “Ниҳол” мукофоти совриндори Илёс Арабов ижросида шоир ғазаллари билан куйланувчи ашулалар ижро этилди.\nМаросимда Ўзбекистон Республикаси Президентининг Давлат маслаҳатчиси Х. Султонов иштирок этди.\nШу куни пойтахтимиздаги Шоирлар хиёбонида Алишер Навоий таваллудига бағишланган мушоира ҳам бўлиб ўтди.\nСўз мулкининг султони Алишер Навоий таваллудининг 576 йиллигига бағишланган тадбирлар Қорақалпоғистон Республикаси, вилоятлар ва пойтахтимизда кўтаринки руҳда ўтказилмоқда.\nХусусан, Оролбўйи минтақасида маданий-маърифий анжуманлар, адабий учрашувлар, давра суҳбатлари ташкил этилди. Чунончи, Элликқалъа туманидаги 18-болалар мусиқа ва санъат мактабида уюштирилган тадбирда Алишер Навоий асарлари туганмас ҳамда бебаҳо маънавий манба эканлиги алоҳида таъкидланди. Адабий кеча давомида ёшлар томонидан шоир ғазалларидан намуналар ўқилди, дилрабо куй-қўшиқлар ижро қилинди.\nШоир номи билан юритилувчи Навоий вилоятидаги тадбирларда ҳам улуғ бобокалонимиз меросини чуқур ўрганиш, уларни кенг тадқиқ этиш, ёшлар орасида китоб мутолааси ва китобхонлик маданиятини юксалтиришнинг аҳамияти ҳақида сўз борди. Анъанага мувофиқ, 9 февраль куни кенг жамоатчилик, турли идора ҳамда ташкилотлар вакиллари, талаба ва ўқувчилар шоир ҳайкали пойига гулчамбарлар қўйишди.\n— Биринчи Президентимиз Ислом Каримов ташаббуси билан шаҳримизга ҳазрат Навоийнинг муаззам ҳайкали ўрнатилгани буюк аждодимизга ёрқин эҳтиром -ифодасидир, — дейди филология фанлари номзоди Улуғбек Сатторов. — Ушбу манзил энг табаррук масканларимиздан бирига айланган. Бу ерга ташриф буюрганлар, айниқса, ёшлар юртимиздан дунё тамаддунига муносиб ҳисса қўшган улуғ алломалар етишиб чиққани, уларга муносиб авлод бўлишлари кераклиги хусусида кенг тушунчага эга -бўладилар.\nШундан сўнг “Фарҳод” маданият саройида шоир ижоди ва фаолиятига бағишланган анжуман ҳамда бадиий кеча бўлиб ўтди. Унда буюк мутафаккир ижодининг мафтункор қирралари, шоир шеъриятини ўрганиш ва тадқиқ этишдаги вазифалар хусусида мулоҳазалар юритилди. Шоир ғазаллари асосидаги мумтоз қўшиқлар ҳамда саҳна кўринишлари тадбирга янада файз киритди.\nФарғона шаҳрида Алишер Навоий таваллудига бағишлаб ўтказилган тадбирда вилоят ҳокимлиги вакиллари, турли ташкилот ва муассасалар раҳбарлари, шоир ҳамда ёзувчилар, адабиётшунос олимлар, талаба-ёшлар қатнашди.\nҚайд этилганидек, улуғ бобомизга Москва, Токио ва Боку шаҳарларида ўрнатилган ҳайкаллар халқимиз маънавияти, маданиятига кўрсатилган юксак ҳурмат ифодасидир.\n— Бугунги глобаллашув даврида Алишер Навоий меросига қайта-қайта мурожаат қилиш, унинг асарларида ўз ифодасини топган, инсонни камолотга етаклашга қаратилган эзгу ғояларни ёшлар онгига сингдириш тобора долзарб аҳамият касб этмоқда, — дейди Фарғона давлат университети профессори Сиддиқ Мўминов. — Улкан сўз санъаткорининг ибратли ҳаёти ҳамда серқирра ижоди барча замон ва маконлар учун бирдек ҳикмат ҳамда маърифат манбаидир.\nЖиззах вилоятидаги таълим муассасалари, маданият масканлари ва маҳаллаларда ҳам мазкур сана муносабати билан қатор маънавий-маърифий тадбирлар ўтказилди. Илм ҳамда ижод аҳли иштирокидаги учрашув, давра суҳбатлари қизғин мушоирага айланди.\nНаманган санъат коллежида ҳам Алишер Навоий таваллудининг 576 йиллигига бағишланган маънавий-маърифий тадбир уюштирилди. Шоирнинг асарлари асрлар мобайнида инсониятни эзгуликка, ҳамжиҳатликка, илм-маърифатга чорлаб, халқимиз учун чексиз фахр-ифтихор тимсоли бўлиб келаётгани таъкидланди. “Алишер Навоий ижоди — маънавиятимиз хазинаси” деб номланган ушбу анжуманда шоир ғазалларига басталанган мумтоз қўшиқлар ижро қилинди. Бундай маънавий--маърифий тадбирлар, шунингдек, Навоий номидаги вилоят мусиқали драма театри, вилоят ўлкашунослик музейи, халқ таълими муассасалари, касб-ҳунар коллежлари ва -академик лицейларда ҳам давом этмоқда.\nМазкур рукндаги бошқа мақолалар: « Башариятнинг буюк шоири\tХонадоннинг маънавий ганжи »


Муҳаббат, ишқ ва рашк\nБу уч туйғунинг инсонлар қалбида ўз ўрни бор. Ҳар ким улардан ўзига яраша жабр кўради. Шундай бўлса-да, улар борасида керагича сўзлаган, уларнинг шаръий маъно ва чегарасини баён қилиб, инсон қай ҳолда уларни поймол қилиши ё ундан чиқиб кетишини кўрсатган бирор кишини топмадик. Б…\n1. Амр ибн Аҳвас ал-Жушамий (розияллоҳу анҳу)дан ривоят қилинади: Расулуллоҳ (соллаллоҳу алайҳи ва саллам) видолашув ҳажида Аллоҳга ҳамду сано айтганларидан сўнг одамларга қуйидагича ваъз-насиҳат қилдилар: Огоҳ бўлинглар, аёллар ҳақидаги васиятимга амал қилиб, уларга яхши муомала…\nҲар бир миллатнинг ўзига хос турмуш тарзи, яхши ёки ёмон бўлишидан қатъи назар, феъл-атвори, урф-одати бор. Одатда миллатлар авлоддан-авлодга мерос бўлиб ўтадиган ва бошқа миллатлардан ўзлаштирилган одат ва анъаналарга риоя қилади. Уларни миллий мерос деб эъзозлаб асрайди. Бу ҳ…\nФарзанд – ҳаёт зийнати\nЯккаю яона Аллоҳ инсонни энг мукаммал ва гўзал қилиб яратди, унга беҳисоб неъматлар ато этди. Бу неъматларни саноғига етолмаймиз ва булар ичида биз учун энг қимматлиси фарзанддир. Бу ҳақида Аллоҳ таоло шундай марҳамат қилади: Мол - мулк, фарзандлар дунё ҳаётининг зийнатидир …\nОила жамият негизи. Унинг соғлом ва мустаҳкам бўлиши жамият тараққиётига асос бўлади. Шу нуқтаи назардан ўсиб келаётган ёш авлод онгу шуурида оила тушунчасини шакллантириш алоҳида аҳамиятга эга. Айтмоқчи бўлган фикрларимизни бежиз Оила жанг майдони эмас деб номламадик. Боиси…\nМаълумки, бугунги кунда униб ўсаётган ўғил - қизлар эртанги кунимиз эгаларидир. Шу нуқтаи назардан ёш авлоднинг таълим-тарбияси тўғрисида қайғуриш ҳар биримизнинг ҳам фуқаролик ҳам инсоний бурчимиз ҳисобланади. Таъкидлаш керакки, ота - оналар ўз фарзандларини баркамол бўлиб…


23.02.2021 09:55 0 2635\nПрезидент қарори билан Миллий гвардия қўриқлаш хизмати Миллий гвардия Қўриқлаш бош бошқармасига айлантирилди.\nҚўриқлаш бош бошқармасининг шаҳодатланган таркиби Миллий гвардия ходимлари ҳисобланади ва мақоми бўйича ички ишлар ишлар органлари ходимларига тенглаштирилади.\n2021 йилдан Қўриқлаш бош бошқармаси ходимларига ҳар ойда 20% надбавка берилади, бундан ташқари, лавозим маошларини белгилашда тариф коэффицентлари ўртача икки бараваргача оширилган ҳолда қўлланилади.\nҲудудий бўлинмалар сони мақбуллаштирилади. Объектларни қўриқлаш тизими такомиллаштирилади, шаҳодатланган таркиб томонидан қўриқланадиган объектлар босқичма-босқич ҳарбийлаштирилган соқчилик бўлинмаларига ўтказилади, жисмоний қўриқлаш қисқартириб борилади.\nМиллий гвардия Миллий гвардия қўриқлаш хизмати Миллий гвардия Қўриқлаш бош бошқармаси\nҲуқуқ 02/02, 11:24\nМуборакда Миллий гвардияга ишга киритишни ваъда қилган фирибгар ушланди


Ректор лавозимидан озод қилинди. Унинг вазифаси вазирга юклатилди - xabar.uz\nРектор лавозимидан озод қилинди. Унинг вазифаси...\n11.09.2021 17:09 0 6256\nЎзбекистон Республикаси Вазирлар Маҳкамасининг 2021 йил 10 сентябрдаги қарорига кўра, Ўзбекистон Республикаси Қишлоқ хўжалиги вазири Жамшид Хўжаевга Тошкент давлат аграр университетининг ректори вазифасини вақтинча бажариш юклатилди.\nБошқа ишга ўтиши муносабати билан Ботиржон Сулаймонов Тошкент давлат аграр университетининг ректори лавозимидан озод қилинди.\nЖамшид Хўжаев ректор Тошкент давлат аграр университети\nЖамият 21/10, 12:35\nРектор сайловолди дебати хусусида нима дейди? Жасур Солиҳов билан суҳбат\nТаълим 31/08, 11:28\nСамарқанд давлат архитектура-қурилиш институти ректори ўзгарди\nЖамият 26/07, 19:40\nРектор Ўктам Умурзоқов вафот этди\nТаълим 16/06, 10:08\nТошкент ахборот технологиялари университетига янги раҳбар тайинланди


01-08-2016 | 15:08\nZAMIN.UZ / Маданият / 01 Август 2016 года1 714\nБугун, 1 август куни таниқли хонанда ва актриса Дилфуза Исмоилова ҳаётидаги қувончли воқеа ҳақида ижтимоий тармоқлардаги шахсий саҳифаси орқали хабар берди, деб ёзмоқда "Qalampir.uz" нашри. Исмоилованинг маълум қилишича, у яна бир бор бувилик бахтига муяссар бўлган. “Яратганга шукур, яна набирали бўлдим. Қиз! Умри билан, ризқи билан берган бўлсин”, деб ёзади Исмоилова. Хонанданинг “Qalampir.uz” мухбирига маълум қилишича, у учинчи бор буви бўлган. Бундан аввал, хонанданинг катта ўғли Сардор ва қизи ҳам ўғилли бўлишган эди. Кенжа ўғли Сарвар эса қиз фарзанд кўрган. Чақалоққа Фарангиз деб исм қўйилди. Фурсатдан фойдаланиб, таҳририятимиз номидан Дилфуза Исмоиловани яна бир бор набирали бўлгани билан муборакбод этамиз. Айни дамда бувилик гаштини сураётган хонанданинг келгусидаги ижоди ҳам шунга яраша бўлади, деб умид қиламиз.


17:51 18.06.2020 (Янгиланган 17:53 18.06.2020)\n2019 йилда америкаликлар нефт қазиб олиш бўйича Россия ва Саудия Арабистонини ортда қолдириб 70 йил ичида биринчи марта қора олтин экспортчисига айланган эди.\nТОШКЕНТ, 18 июн - Sputnik. АҚШда сланец нефти қазиб олиш рекорд даражадаги қулаши арафасида, деб ёзади РИА Новости муаллифи Наталья Дембинская.\nГаз ва нефт бурғулаш ускуналари сони минимал даражага тушди, ишлаб чиқариш барқарор пасаймоқда. Компаниялар оммавий равишда банкротликка ариза бериб, ишини тўхтатиб қўйишмоқда. Июн ойида яна бир йирик сланец ишлаб чиқарувчи Extraction Oil & Gas нефт нархлари қулаши қурбони бўлди. Прогнозларга кўра, шу йилнинг ўзида юздан ортиқ фирма банкротликка юз тутади. Таҳлилчилар агар нефт нархи инқироздан олдинги даражага қайтмаса, сланец саноатининг қулашини ҳам кутмоқдалар.\nҚазиб олишнинг пасайиши\n2019 йилда америкаликлар нефт қазиб олишда Россия ва Саудия Арабистонини ортда қолдириб етакчи бўлишди - сланец нефти ёрдам берди. АҚШ 70 йил ичида биринчи марта қора олтинни нетто-экспортчисига айланди.\n“Нефт саноати кутилмаган ҳодисаларни келтириши мумкин - Сланец инқилоби нефт нархлари, ишлаб чиқариш ва савдо оқимларини бошдан оёқ тўнтариб ташлади”, - деган ўша пайтдаги президент кичик Джорж Бушнинг энергетика бўйича собиқ маслаҳатчиси ва Rapidan Energy консалтинг компаниясининг раҳбари Боб МакНелли.\nМуаммолар 2021 йилда пайдо бўлади деб тахмин қилинган, аммо коронавирус пандемияси зарба берди. Энергия ташувчиларга талаб пасайиб, нефт нархлари қулади. Биринчи навбатда қарзларга ботган ва инвесициялар танқислигини бошдан кечираётган сланец ишлаб чиқарувчилари зарар кўрди. Айнан улар Россия ва Саудия Арабистони ўртасидаги нарх урушининг асосий қурбонлари бўлди. Вашингтоннинг фикрича, Америка ишлаб чиқарувчиларини сиқиб чиқариш учун бозорни қулатган Москвадир.\nАҚШда ишлаб чиқариш бир неча ой давомида кунига энг юқори 13,1 дан 11,1 миллион баррелгача тушиб кетди. АҚШнинг Энергетикага оид маълумот маъмурияти (EIA) июн ойидаги ҳисоботида янада пасайишни таҳмин қилмоқда. EIA прогнозига кўра, май ойида АҚШдаги энг самарали еттита сланецли ҳавзада - Перм, Игл-Форд, Баккен, Ниобром, Анадаркс, Аппалачи ва Хайнесвиллда нефт қазиб олиш кунига 7,632 миллион баррелгача тушади. Хусусан, сланец ишлаб чиқаришнинг ярмидан кўпини ташкил этадиган Перм ҳавзасида 4,5 миллионгача, Игл-Фордда 1,3 миллионгача.\nЙил охирига келиб, глобал нефт етказишни қисқаришига энг катта ҳисса қўшадигани АҚШ бўлади, дейилади EIA ҳисоботида.\nHaynes & Boone маълумотларига кўра, январ бошидан жами қарздорлиги 25,2 миллиард долларни ташкил этувчи 36 нефт ва газ компаниялари банкротлик бўйича ҳаракатларини бошладилар. Улар орасида энг йирик сланец ишлаб чиқарувчилардан бири Whiting Petroleum, шунингдек California Resources ва сланец саноатининг биринчиларидан Chesapeake Enеrgy.\n“Ишлаб чиқаришининг энг чўққисида Chesapeake Exxon-дан ташқари ҳаммадан кўпроқ Америка газини тортиб чиқарган ва унинг бозор қиймати 38 миллиард долларга етган. Сhesapeake сланец ишлаб чиқаришнинг ўзига хос моделини яратди”, - дея таъкидлайди Bloomberg.\nИюн ойида яна бир йирик сланец ишлаб чиқарувчиси Extraction Oil & Gas, қарз бўйича фоизларни ўз вақтида тўлай олмаганлиги сабабли, банкротлик ҳаракатини бошлаш учун судга мурожаат қилди.\n“Барча мумкин бўлган вариантларни ўрганиб чиққач, биз 11-моддага мувофиқ асосий кредиторларимиз кўмагида ихтиёрий банкротлик эълон қилишимиз вазиятдан чиқишнинг энг яхши усули деган хулосага келдик”, - деди Мэтт Оуэнс, бош директор.\nFinancial Times таъкилдашича, Extraction вазияти пул оқими пасайиб, банклар кредит линияларини қисқартирганда янада ёмонлашди. Май ойида инвесторлар фаолият тўхтатилиши мумкинлиги ҳақида огоҳлантирилди.\nRystad Energy таҳлилчиларининг фикрига кўра, АҚШнинг 140 га яқин нефт ва газ компаниялари шу йилнинг ўзида банкротликка ариза беришади. АҚШда сланец қазиб олиниши кунига беш миллион баррелдан пастга тушиб кетиши мумкин. ShaleProfile Analytics башорати бўйича, натижада АҚШ сланец саноати учдан бир қисми йўқ бўлиб кетиши мумкин.\nПандемия сабаб талаб пасайиши шароитида аввалги ишлаб чиқариш ҳажмига қайтишнинг иложи йўқ. “Эҳтимол, сланец саноати яна шу даражага кўтарилишига яна йиллар талаб этилар, агар бу қачондир рўй берса албатта”, - таъкидлайди The Wall Street Journal.\nДаллас Федерал захира банки (ФРБ) тадқиқотига кўра, ҳатто Ғарбий Техасдаги нисбатан арзон Permian сланец ҳавзасида рентабеллик чиқиши учун нефтнинг нархи бир баррел учун ўртача 49 доллар бўлиши керак. Федерал захира банкининг маълумотларига кўра, йил давомида нарх 40 долларда турса ишлаб чиқарувчиларнинг атиги 15 фоизи омон қолиши мумкин.\nАммо сланецни сақлаб қолишига қодир нархнинг кўтарилиши кутилмаяпти. EIA прогнозига кўра, 2020 йилда Brent-нинг ўртача нархи 34,13 ва 2021 йилда 45,62 долларни ташкил этади, Ғарбий Техаснинг WTI нави - бу йил 30,10 доллар бўлиши, кейинги йилда эса 43,31 долларда кутилмоқда.\nАгар нефт нархи COVID-19 пандемиясигача бўлган даражага кўтарилмаса, АҚШ сланец саноати қулаши муқаррар, деб огоҳлантиради Австралиянинг “Иқтисодиёт ва жаҳон институти” таҳлил маркази.


Китобхонлар ўзлари севган адибларнинг ҳаёти билан қизиқадилар. Кўп ҳолларда ёзувчининг ижодхонаси мухлислар учун сирли бўлиб қолаверади. Ёзувчи ҳақида ким кўп нарсаларни ҳикоя қилиб бериши мумкин? Ёзувчининг асаридаги кўнгил дардларини ким таҳлил килиб, баён эта олади?\nАзизлар, қўлингиздаги бу китобда ёзувчи Тоҳир Маликнинг дўстлари, ҳамкасблари, шогирдлари томонидан сиз учун сирли бўлган адибнинг ҳаёти, ижоди ва фазилатлари ҳақида ҳикоя қилувчи хотиралари ўрин олган.\nТўплаб, нашрга тайёрловчи: Шеркон Қодирий\nКўрилган сони: 296\nTohir Malik zamondoshlar xotirasida,


09:11 / 04.11.2017\n“Марсель” клуби расмий сайтида ҳимоячи Патрис Эвранинг жамоадан четлатилганини эълон қилди. Француз Европа лигаси гуруҳ босқичининг 4-турида “Витория Гимарайнш” билан учрашувда мухлислардан бирининг бошига оёғи билан зарба берган.\nУчрашув бошланмасданоқ футболчи мухлислар томондан ўз номига билдирилаётган ҳақоратларга дош беролмай, мухлислардан бирининг бошига тепган. Кейинроқ бошқа бир мухлис Эвра мухлисларни онасидан сўкканини айтган.\n“Марсель” президенти Жак-Анри Эйро Эвра билан учрашиб, унга жамоадан дарҳол четлатилиши ва эҳтимол жаримага тортилиши мумкинлигини маълум қилган. Клуб томондан ўтказилган ички терговнинг биринчи натижалари ўйинчини ҳақорат қилган бир неча иғвогар мухлислар томондан номақбул ҳаракатлар амалга оширилганини кўрсатди.\nЭвра профессионал ва тажрибали ўйинчи сифатида бундай ноўрин йўл билан жавоб қайтармаслиги керак эди. Клуб терговни давом эттириб, ўз ихтиёрида бўлган барча воситаларни клубга эҳтирослар кўриниши остида ўйинчини қўллаб-қувватлаш ўрнига уни ҳақорат қилиб, клуб обрўсини хавф остига қўювчи шасхларга қарши қўллайди”, деб айтилган клуб сайтида.\nЭнди Футболчининг Марселдаги бўлғуси тақдири олий футбол идоралари чиқарадиган қарорга боғлиқ бўлади.


Қозоғистонда президентликка номзод кўрсатиш бошланди\nКузатувчилар жорий йилнинг 3 апрелига белгиланган муддатдан олдинги президентлик сайловларида амалдаги давлат раҳбари Нурсултон Назарбоевнинг ғалаба қозонишига шубҳа қилмаяптилар.\nЖорий йилнинг 3 апрелида ўтказилиши мўлжалланган муддатдан аввалги президентлик сайловларида иштирок этиш учун икки кишидан ариза келиб тушди. Бу ҳақда Қозоғистон Марказий сайлов комиссиясининг матбуот хизмати хабар қилади.\nПрезидентлик сайлови пойгасида иштирок этиш учун ариза топширган Ўтен Салим Сағиндиқули ва Қайсаров Валихан Абишевич, маълумотларга кўра, 2005 йилдаги президентлик сайловларида ҳам иштирок этганлар.\nҚозоғистонда 3 апрел куни муддатидан аввал президентлик сайлови ўтказиш қарори олинганидан сўнг ўтган шанбадан (5 феврал) бошлаб МСК номзод кўрсатиш мумкинлиги ва бу жараён 20 февралгача давом этиши ҳақида эълон қилганди.\nШу кунгача муддатдан олдинги президентлик сайловларида иштирок этиш ниятини мухолифатдан Умуммиллий социал-демократик партия вакили Булат Абилов, сиёсатчи Жасарал Қуанишалин, “Желтўқсан” ҳаракати лидерларидан бири Ҳасен Қўжа Аҳмет билдирган.\nШунингдек, мавжуд қонунчиликка мувофиқ, амалдаги давлат раҳбари Нурсултон Назарбоев ҳам чексиз маротаба президентликка ўз номзодини қўйиши мумкин.\nМуддатидан олдин президентлик сайловлари ўтказиш ҳақидаги қарор Нурсултон Назарбоев томонидан мамлакат Конституциявий кенгаши “Конституцияга ўзгартиш ва тўлиқлашлар киритиш тўғрисида”ги қонун Қозоғистон Қомусига мувофиқ эмаслигини эътироф этганидан кейин чиқарилганди. Мазкур қонун парламент томонидан жорий йилнинг 14 январ куни қабул қилинган бўлиб, у 2012 йилда президентлик сайлови ўтказиш ўрнига амалдаги давлат раҳбари ваколатларини 2020 йилгача узайтиришни кўзда тутганди.\nАснода кузатувчилар галдаги президентлик сайловларида Қозоғистонни 20 йилдан буён бошқариб келаётган Нурсултон Назарбоевнинг имкониятлари бошқа номзодларга қараганда каттароқ эканини қайд этмоқдалар.\n- Менимча, сайловларда бештача номзод иштирок этади ва унда президент (Нурсултон Назарбоевни назарда тутмоқда – таҳр.) катта фарқ билан ғолиб чиқади. Мухолифат номзоди иккинчи ўринни эгаллайди, - деди “Руҳоният” партияси раиси Серикжан Мамбеталин Озодликнинг қозоқ шўъбасига берган интервюсида.\nГарчи Назарбоев ҳали ўз номзодини кўрсатмаган бўлса-да, кузатувчилар бу иш яқин кунларда амалга ошишига шубҳа қилмайдилар.


ҚОИДАГА РИОЯ ҚИЛИНГ! Шунингдек\nГлавная / Шунингдек / ҚОИДАГА РИОЯ ҚИЛИНГ!\nУшбу каби кўнгилсиз ходисаларни олдини олиш мақсадида, турар-жойингизда табиий газдан фойдаланиш воситаларни тўғри ишлатишни, очиқ оловдан фойдаланишда эътиборли бўлишни, газ ускуналари, ўчоқларни ва ёш болаларни назоратсиз қолдирманг. Қўлбола ясалган ностандарт газ қурилмаларини ва печларни ишлатмаслигингизни, ёнғин хавфсизлиги қоидаларига тўлиқ амал қилишингизни, коронавирус инфекцияси олдини олиш мақсадида санитария гигиена қоидаларига қатъий риоя қилишингизни сўраймиз.\nЎзингиз ва яқинларингиз соғлигига эътиборсиз бўлманг!\nХива шаҳар ФВБ бошлиғи ўринбосари, лейтенант.


"ОБОД УЙИМ" ЭКОБОҒДА! ҒОЛИБЛАРНИ ТАҚДИРЛАШ... 26.06.2013 13:44\n26 июнь куни соат 19.00 да пойтахтимиз Тошкентдаги Экобоғда “Ўзбекистон ННТлари Қорақалпоғистон Республикаси Мўйноқ тумани болаларини қўллаб-қувватлаш йўлида” хайрия акцияси ва “Ўзбекистон ҳудудий ННТларининг ижтимоий аҳамиятли лойиҳаларини қўллаб-қувватлаш грант дастури”нинг 1-босқичи доирасидаги “Обод уйим” танлови ғолибларини тақдирлаш маросими бўлиб ўтди.\nАкция ташкилотчилари: Ижтимоий ташаббусларни қўллаб-қувватлаш фонди (ИТҚҚФ), Фонд Форум, Ўзбекистон Республикаси Олий Мажлиси ҳузуридаги Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фонди, “Маҳалла” республика хайрия жамғармаси.\nАкция иштирокчилари – Фонд Форум ва ИТҚҚФнинг ҳамкор ННТлари, Грант дастурининг 2013 йилдаги 1-босқичи ғолиблари, ННТларнинг ижтимоий ташаббусларини қўллаб-қувватлаётган маҳаллий ҳокимиятлар, ишбилармон доиралар ҳамда жамоат ташкилотлари вакиллари; Нодавлат нотижорат ташкилотларни ва фуқаролик жамиятининг бошқа институтларини қўллаб-қувватлаш жамоат фонди маблағларини бошқариш бўйича Парламент комиссияси, БМТ ТРнинг “Бандликни таъминлашда ижтимоий шериклик” лойиҳаси, халқаро ташкилотлар, дипломатик корпус вакиллари, экспертлар кенгаши аъзолари, Олий Мажлис депутат ва сенаторлари, ОАВ вакилларидан иборат.\nБоққа кираверишда, хайрия мақсадида сотилаётган махсус кўкрак нишонини харид қилиш ва ИТҚҚФ фаолиятига доир маълумотларни олиш мумкин эди.\nТадбир доирасида бир йўла 3 та кўргазма ҳам намойиш қилинди. Биринчиси ННТ ташаббуси билан “Ўзбекистон ННТ ҳаётидан бир кун” мавзусидаги фотокўргазма бўлиб, мазкур кўргазмадаги фотосуратлар орқали, Республикамиздаги жамоат ташкилотларининг соғлиқни сақлаш, таълим, ижтимоий кўмак, маданият ва бошқа кўплаб соҳаларда олиб бораётган фаолияти ҳақида маълумотга эга бўлиши мумкин эди. Шунингдек, иккинчи кўргазма бу Камолиддин Беҳзод номидаги Миллий рассомлик ва дизайн институти талабалари ва битирувчиларининг экология мавзусига бағишланган ижод намуналари, ҳамда учинчи кўргазма, ННТ-Фонд Форум ва ИТҚҚФ грантга сазовор бўлганларнинг амалга оширган ишлари ҳақида ҳикоя қилувчи постерлар кўргазмасидир.\nТадбирни тележурналист Ойбек Рихсибеков олиб борди.\nТадбир аввалида, олдинги йилларда грантга сазовор бўлганлар ўз ютуқлари ҳақида йиғилганлар билан бўлишдилар.\nМазкур тадбир давомида, илк марта нодавлат нотижорат ташкилотлар томонидан ташкил этилган хайрия аукциони ўтказилди.\nХайрия аукционида 7 та лот қўйилди.\n1. Бектемир ногиронлар жамияти васийлигида бўлган Бибинур Носирова томонидан қўлда тикилган салфетка.\n2. Шаҳрисабзда яшовчи уста Саодат Низомова томонидан қўлда тикилган сумка.\n3. Бектемир ногиронлар жамияти аъзоси Роза Пўлатова томонидан қўлда тикилган ёстиқ. (Ҳозирги кунда Роза ҳаёт эмас. Лекин, унинг 15 ёшли қизи Лилия Пўлатова онасининг ишини давом эттирмоқда. Лилияга Бектемир туман ногиронлар жамияти васийлик қилмоқда)\n4. Моҳир уста Фаёза Шукурова томонидан қўлда ясалган сумка.\n5. Самарқанд шаҳридан Диёра Ҳақназарова томонидан бажарилган пейзаж.\n6. Наманган шаҳридан Латиф Садриддинов томонидан каштачилик санъатини қўллаб, нафис ўсимлик ва гуллар акс эттирилган панно.\n7. Зарина Саидова томонидан юнг ва пахтадан тўқилган гилам.\nАукцион жуда ҳам қизғин ўтди, бунга мазкур хайрия аукциони олиб борувчиси Ойбек Рихсибековнинг сўзамоллиги, ҳамда аукционни ўзгача бир қизиқарли руҳда олиб борганлиги ҳам сабаб бўлди, назаримизда.\nБарча лотларга қизиқиш жуда катта бўлди ва ўз баҳосидан бир неча баравар қимматга сотилди.\nАукциондан тушган қарийб 5 миллион сўм миқдоридаги маблағга, Қорақалпоғистон Республикаси Мўйноқ туманидаги болалар боғчалари тарбияланувчилари учун ўйиноқлар харид қилинади. ННТларнинг хайрли ғоясини Hydrolife Bottlers компанияси ҳам қўллаб-қувватлади, бу компания ҳам, Мўйноқ районидаги 9 та болалар боғчаси тарбияланувчиларини, капсула шаклида, 240 тонна тоза ичимлик суви билан бепул таъминлашга аҳд қилди ҳамда, “Ўзбекистон темир йўллари” Давлат Акциядорлик Темир йўл компанияси эса, бу сувларни Қорақалпоғистонлик болаларга бепул етказиб беришга розилик билдирди.\nАкция Фонд Форум ва ИТҚҚФ томонидан Ўзбекистон Республикаси Олий Мажлиси ҳузуридаги Парламент комиссияси кўмагида ташкиллаштирилган “Ўзбекистон ҳудудий ННТларининг ижтимоий аҳамиятли лойиҳаларини қўллаб-қувватлаш грант дастури”нинг 1-босқичи доирасидаги “Обод уйим” танлови ғолибларини тақдирлаш маросими билан ўз якунига етди.\nҒолибларга грант олиш учун сертификатлар тақдим этилди.\nОбод турмуш йилига бағишланган “Обод уйим” танловининг мақсади, қишлоқ жойларда ички йўлларни таъмирлаш, аҳоли яшаш жойларига яқин ҳудудларни санитар тозалаш ва ободонлаштириш, болалар майдончаларини қуриш, тоза ичимлик суви билан таъминлаш, қишлоқ жойларда микротадбиркорликни ривожлантириш учун, ёшлар ва аёлларнинг саводхонлигини ошириш каби масалаларга ННТларни жалб этган ҳолда, ижтимоий инфратузилмани яхшилашдан иборатдир.\nТанловга юртимизнинг барча ҳудудларидан 130 тага яқин лойиҳа келиб тушди. Танловнинг экспертлар кенгаши молиялаштириш учун 27 лойиҳаларни саралаб олди. Грант портфели – 350 млн. сўмни ташкил этади.\nЎзбек эстрадасининг юлдузларидан Ўзбекистон Халқ артистлари Зулайҳо Бойхонова, Абдуҳошим Исмоилов, Ўзбекистонда хизмат кўрсатган артист Тоир Қўзиев ва “Сато” гуруҳи, хонандалар Шахзода ва Нилуфар Усмонова мазкур тадбирда иштирок этишиб, ўзларининг энг сара қўшиқларини куйладилар.\nМавлуда Ширинова ИТҚҚФ Бошқарув раиси: - Бугун олдинги йилларда грантга сазовор бўлган ННТ лар, биз билан ҳамкорликда бошқаларни қўллаб-қувватлаш ғоялари билан чиқмоқдалар. Бугунги тадбир доирасида, масалан, ННТ лар томонидан илк бор хайрия аукциони ўтказилмоқда. Бундан тушган маблағларга эса, Қорақалпоғистон Республикаси Мўйноқ туманидаги болалар боғчалари тарбияланувчилари учун ўйиноқлар харид қилиниши кўзда тутилган. Шунингдек, ҳамкорларимиздан Hydrolife Bottlers компанияси Мўйноқ районидаги болалар боғчаларининг 600 нафар тарбияланувчиларини, капсуладаги 240 тонна тоза ичимлик суви билан йил давомида бепул таъминлайди ҳамда, “Ўзбекистон темир йўллари” Давлат Акциядорлик Темир йўл компанияси эса, бу сувларни Қорақалпоғистонлик болаларга бепул етказиб беради. Шунингдек, бугунги тадбир доирасида ўтказилаётган фото кўргазмада ҳам, ННТ ларнинг олдинги йилларда қўлга киритган грантларни қандай ғояларни амалга ошириш учун сарф этганлиги ва бу ғояларнинг хайрли натижалари акс этганлигини кўриш мумкин. Бу лойиҳа ва ғояларнинг барчаси Фонд Форум, Ўзбекистон Республикаси Олий Мажлиси ҳузуридаги Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фонди, “Маҳалла” республика хайрия жамғармаси ёрдамида амалга оширилмоқда.\nРаъно Акбарова ИТҚҚФ координатор: - ННТ ларнинг ўзлари, Қорақалпоғистон Республикаси Мўйноқ туманидаги болалар боғчалари тарбияланувчиларини қўллаб-қувватлаш ғояси билан чиқишди ва бу каби хайрли ғоялар, лойиҳалар бугунги кунда муҳим аҳамиятга эга деб ўйлайман. Бугунги тадбир доирасида, мазкур ННТ лар томонидан илк бор хайрия аукциони ўтказилмоқда. Шунингдек, фотокўргазма ташкил қилинди, уларда кўра ҳамкорларимиз билан биргаликда ННТ ларнинг барча амалга оширган хайрли ишлари ўз ифодасини топган. Бундан кўриниб турибдики, барча хайрли ғоялар, ҳамиша ана шундай ҳамжиҳатликда амалга оширилади. Шунингдек, бугунги тадбир “Обод турмуш” йилига бағишланган Фонд Форум ва ИТҚҚФ томонидан Ўзбекистон Республикаси Олий Мажлиси ҳузуридаги Парламент комиссияси кўмагида ташкиллаштирилган “Ўзбекистон ҳудудий ННТларининг ижтимоий аҳамиятли лойиҳаларини қўллаб-қувватлаш грант дастури”нинг 1-босқичи доирасидаги “Обод уйим” танлови ғолибларини тақдирлаш маросимини ҳам ўз ичига олган. Мазкур танловда грантга сазовор бўлганлар ҳам, келгуси йилларда кўплаб хайрли ғояларни амалга оширадилар, деган фикрдаман.\nЎзбекистонда хизмат кўрсатган артист Тоир Қўзиев “Сато” гуруҳи: - Хайрли ишни ҳар кун қилиш керак, дейишади. Мана бугун шундай хайрли бир тадбирда иштирок этяпмиз. Бу ерда Қорақалпоғистон Республикаси Мўйноқ туманидаги болалар боғчалари тарбияланувчиларини қўллаб-қувватлашдек, хайрли бир лойиҳа амалга оширилмоқда. Фонд Форумнинг барча тадбирларида чин дилдан иштирок этишга ҳаракат қиламиз. Бугун ҳам, шундай хайрли лойиҳани қўллаб-қувватлаш мақсадида келганмиз. Ўз қўшиқларимиз билан инсонлар кўнглини кўтариб, биз ҳам шу каби лойиҳаларга оз бўлса ҳам, ўз камтарона ҳиссамизни қўшиш истагидамиз.\nХонанда Нилуфар Усмонова: - Қорақалпоғистон Республикаси Мўйноқ туманидаги болалар боғчалари тарбияланувчиларини қўллаб-қувватлаш ғоясини, ғоят хайрли лойиҳа деб биламан. Ҳозир хайрия аукционига ҳам гувоҳ бўлдим. Унда битта қўйилган лот мени таъсирлантирди. Бектемир ногиронлар жамияти аъзоси Роза Пўлатова томонидан қўлда тикилган ёстиқ. Бу нақшинкор безатилган ёстиқни тиккан аёл вафот этган экан. Ҳозирда унинг қизи она касбини давом эттираётганлиги ҳамда, бу аёл ўзи вафот этган бўлса ҳам, унинг меҳнатидан яралган буюм, унинг вафотидан сўнг ҳам, бошқа инсонларга, болаларга қандайдир бир хайрли манфаат келтираётганлиги таъсирлантирди! Бу билан айтмоқчиманки, инсон ҳамиша яхшилик қилиши, ҳамиша шукур қилиши, кўпроқ меҳнат қилиши, хайрли ишларни амалга ошириши керак. Буни мана шу лот эгаси бўлган аёл, ўзининг биргина меҳнати тимсолида кўрсатиб берди, назаримда. Яъни, инсоннинг хайрли ишлари, уни ҳамиша инсонларга эслатиб туради. Биз санъаткорлар ҳам, барчага яхшилик тилаймиз. Ҳамиша хайрли тадбирларда, ўз санъатимиз билан иштирок этишга тайёрмиз. Хайрли ғоялар, хайрли ишлар инсонларни ҳамиша эзгуликка чорлайди, деган фикрдаман.\nХонанда Шахзода: - Мен хайрия лойиҳаларида ҳамиша чин кўнгилдан иштирок этаман. Бугунги хайрия тадбири ҳам охиргиси бўлмайди, деб умид қиламан. Мен Ўзбекистонда Фонд Форум ва ҳамкор ташкилотлар томонидан, кўплаб хайрли ишлар амалга оширилаётганлигидан фахрланаман, уларда иштирок этаётганлигимдан бахтиёрман. Бугунги хайрия тадбири Қорақалпоғистон Республикаси Мўйноқ туманидаги болалар билан боғлиқ экан, ўйлайманки, ҳар қандай инсон бундай хайрли ғоя, лойиҳаларга қандайдир даражада бўлса ҳам, албатта ўз ҳиссасини қўшиши керак. Хайрли ишларни ҳамиша амалга ошириш керак, деб ўйлайман.\nЛинда Бета Сатурна ЮНИСЕФ вакили (Бирлашган Миллатлар Ташкилотининг болалар жамғармаси ижтимоий масалалари бўйича маслаҳатчи): - Бугунги тадбирни ва бу каби хайрли ғояларни қўллаб-қувватлайман! Бу каби тадбирларга ўзгача меҳрибонлик билан ёндошаман. Бу жуда катта хайрли, савоб иш! Бугун мен ўтказилган хайрия аукционида, еттинчи лот Зарина Саидова томонидан юнг ва пахтадан тўқилган гиламни харид қилдим. Бу жуда ҳам чиройли ва қийин бўлган қўл меҳнатидир. Қолаверса, бундан тушган маблағ ҳам, Қорақалпоғистон Республикаси Мўйноқ туманидаги болаларни қўллаб-қувватлашга, яъни хайрияга ишлатилиши кўнглимни тоғдек кўтарди!


Жаҳон банки Афғонистонга коронавирусга қарши кураш учун 100 млн доллар ажратди » Muzlik.uz - O‘zbekiston yangiliklari\nЖаҳон банки Афғонистонга COVID-19 коронавирус инфекциясига қарши кураш учун 100,4 миллион долларлик грантни маъқуллади. Бу ҳақда Жаҳон банкининг расмий веб-сайтида маълум қилинди. Хабарга кўра, жамғарма Жаҳон банкининг фавқулодда вазиятларда ҳаракат қилиш ва соғлиқни сақлаш тизимларига тайёргарлиги лойиҳаси асосида Афғонистонга коронавирус таҳдидига қарши самарали чоралар кўриши ҳамда ҳукуматнинг аҳоли саломатлигига тайёргарлигини кучайтиришга ёрдам бериш мақсадида ажратилган. Мазкур ёрдам пакети Афғонистоннинг барча 34 вилоятини қамраб олади ва зарур тиббий ёрдам хизматлари мамлакат бўйлаб тарқатилади. Молиялаштириш биринчи навбатда коронавирус инфекцияси билан касалланган одамларни, хавф остида бўлган аҳолини, тиббиёт ва миллий соғлиқни сақлаш агентликлари ходимларини, шунингдек, фавқулодда ҳозир бўлган хизмат кўрсатувчиларни қўллаб-қувватлайди, дейилади хабарда. "Газета.uz"да реклама Лойиҳа Халқаро Тараққиёт Уюшмаси (IDA), Жаҳон банки гуруҳининг қашшоқ давлатлар учун 100,4 миллион АҚШ доллари миқдоридаги гранти ҳисобидан молиялаштирилади, шундан 19,4 млн доллари Жаҳон банкининг COVID-19 тезкор молиялаштириш фондидан тақдим этилади. «Жаҳон банки Афғонистон ҳукумати ва халқи билан COVID-19 коронавирусининг мамлакатда тарқалишига қарши курашишда қатъиятлидир», деди Жаҳон банкининг Афғонистондаги ваколатхонаси раҳбари Генри Керали. Соғлиқни сақлаш вазирлиги маълумотига кўра, ҳозирги пайтга қадар Афғонистонда 273 та коронавирус ҳолати қайд этилган бўлиб, 6 нафар бемор вафот этган ва 10 киши тузалган. Маълумот учун, Жаҳон банки томонидан COVID-19 коронавирусига қарши кураш учун тезкор равишда тақдим этилаётган биринчи молиялаштириш дастури доирасида дунёнинг турли минтақаларидаги 25 та давлатга қарийб 2 миллиард доллар миқдорида ёрдам берилиши маъқулланган. Ушбу мамлакатларга Европа ва Марказий Осиё минтақасидаги икки мамлакат ҳам киради: Тожикистон ва Қирғизистонга мос равишда 11,3 ва 12,15 миллион доллар ажратилади.


hidoyat.uz – “Мовароуннаҳр” нашриётининг сайти - ШУКРОНАЛИК – ФАЗИЛАТ, БАХИЛЛИК – АЗИЯТ\nШУКРОНАЛИК – ФАЗИЛАТ, БАХИЛЛИК – АЗИЯТ\nАбу Ҳурайра ривоят қилади: «Расулуллоҳ айтдилар: “Бани Исроилда уч киши бор эди: бири пес, бири кал ва бири кўр. Аллоҳ таоло уларни имтиҳон қилишни хоҳлади: Уларга (инсон суратида) бир фариштани юборди. Фаришта песнинг олдига келди ва: “Нима истайсан?” деб сўради. “Чиройли ранг, гўзал танани, одамлар ҳазар қиладиган бу аҳволдан халос бўлишни”, деб жавоб берди. Фаришта уни силаган эди, шифо топиб, чиройли ранг ва гўзал танага эга бўлди.\nФаришта яна сўради: “Қайси молни яхши кўрасан?” “Туяни”, деди у. Ўша заҳоти унга ҳомиласи ўн ойлик бўғоз туя берилди. Фаришта: “Аллоҳ буни сенга баракали қилсин!” деди.\nКейин кал одамнинг ёнига келди. “Сен нимани хоҳлайсан?” деб сўради. “Чиройли сочим бўлишини, кишиларга ёқимсиз бу ҳолдан қутулишни”, деб жавоб берди у. Фаришта уни силаган эди, бошидан чиройли соч ўсиб чиқди. Фаришта яна: “Қайси молни яхши кўрасан?” деб сўради. “Сигирни”, деб жавоб берди. Дарҳол унга бўғоз сигир ҳадя этилди. Фаришта яна: “Аллоҳ таоло бу сигирни сенга баракотли қилсин!” деб дуо қилди.\nСўнг кўрнинг олдига борди. Ундан ҳам: “Нимани хоҳлайсан?” деб сўради. “Аллоҳ таоло менга кўзимни қайтаришини ва одамларни кўришни!” деб жавоб берди. Фаришта уни силади, Аллоҳ кўзларини қайтарди. Фаришта ундан: “Қайси молни кўпроқ яхши кўрасан?” деб сўради. “Қўйни”, деб жавоб берди. Шу заҳоти унга бўғоз қўй берилди.\nСигир ва туя болалади, қўй қўзилади. Йиллар ўтиб, бирининг бир водий тўла туяси, бирининг бир водий сигири, яна бирининг эса бир водий қўйи бўлди. Ўша фаришта пес бўлганнинг олдига одам суратида келди ва: “Мен фақир одамман. Йўлда давом этишим учун озуқам қолмади. Олдин Аллоҳдан, сўнг сендан менга ёрдам бўлмаса, манзилимга етолмайман. Сенга гўзал ранг, чиройли тана ва мана шу ҳолатни ато этган Аллоҳ учун, менга битта туя беришингни сўрайман. Токи у билан йўлимда озиқланай”, деди.\n– Бунинг сира иложи йўқ, – деди у, – унда (молимда) кўпчиликнинг ҳақи бор.\n– Мен сени таниётганга ўхшайман, – деди фаришта, – ҳамма ҳазар қиладиган олатанли, камбағал кимса сен эмасмидинг? Аллоҳ таоло (кейин ) сенга (саломатлик ва мол-мулк) берди...\n– Менга бу мол ота-бобомдан мерос қолган!\n– Агар ёлғон гапираётган бўлсанг, Аллоҳ сени эски ҳолингга туширсин!\nСўнг фаришта кал бўлганнинг ёнига борди. Унга ҳам туябоқарга айтганларини айтиб, ёрдам сўради. Аммо бу ҳам олдингиси каби ёрдам беришдан бош тортди. Фаришта “Агар ёлғон гапираётган бўлсанг, Аллоҳ таоло сени эски ҳолингга қайтарсин!” дея кўр бўлганнинг ёнига кетди. Унга ҳам: “Мен йўқсил одамман, йўлимда давом этишга озуқам қолмади. Олдин Аллоҳдан, сўнг сендан ёрдам бўлмаса, манзилимга етолмайман. Сенга кўзларингни қайтарган Аллоҳ учун сендан биттагина қўй сўрайман. Токи (у билан) сафаримда озиқланай”, деди. У одам жавобан: “(Тўғри айтасан,) мен кўр одам эдим. Аллоҳ таоло кўзимни қайтиб берди. Камбағал эдим, бой қилди. Истаганингни ол, истаганингни қолдир! Худо ҳақи, бугун Аллоҳ учун нима олсанг ҳам сенга қаршилик қилмайман!” деди. Фаришта эса: “Молинг ўзингга буюрсин! Сизлар имтиҳон қилиндингиз. Сен розилик топдинг, аммо икки биродарингга ғазаб қилинди”, деди (ва ғойиб бўлди)» (Бухорий ва Муслим).\nКирмоний ҳадисдан бундай хулоса чиқаради: “Кўрнинг мизожи шерикларига нисбатан соғломдир. Чунки песлик мизож ва табиатнинг бузилишидан ҳосил бўладиган касаллик, каллик ҳам шундай. Кўрлик ундай эмас. Кўп ҳолларда у ташқи сабабдан пайдо бўлади. Шунинг учун кўрнинг табиати соғлом, қолган иккисиники бузуқ бўлган”.\nҲадисда икки жисмоний касаллик зикр қилинган бўлса-да, аслида қалб касаллигига ишора қилинмоқда. Чунки бахиллик ва қизғаниш қалб касалликларидан.\n* Эшитганларнинг ибрат олишлари учун ўтмишда содир бўлган воқеа-ҳодисаларни эслаш жоиз. Бу уларни ғийбат қилиш саналмайди. Уларнинг исмлари келтирилмаганининг бир ҳикмати ҳам шунда. Ҳатто охир-оқибат уларнинг бошига нима келгани ҳам баён этилмаган. Фақатгина фаришта айтганидек, эски ҳолларига қайтганлари айтилган.\n* Ҳадисда неъматга нонкўрлик қилишдан қайтарилган, шукрга ва неъматни эътироф этиб, Аллоҳ таолога ҳамд айтишга ташвиқ этилган.\n* Бу ўринда, шунингдек, садақанинг фазилатига эътибор қаратилган. Чорасизларга марҳаматли бўлиш, эҳтиёжларини қондиришга чорланган.\n* Бахиллик қораланган. Зеро, бахиллик соҳибини нонкўрликка ва Аллоҳ таолонинг неъматларини инкор этишга бошлайдиган иллатдир.\n1525 марта ўқилган.